Silifonamidi, Sulfamides: fura da nɔgɔn don, min bɛ an senkɔrɔbana caman furakɛ\n📖 Gafe kɔnɔkow\nɛ ɔ ɲ ŋ\nSilifametɔkizazɔli, Sulfaméthoxazole, silifizɔkizazɔli, Sulfisoxazole, silifadɔkisini, Sulfadoxine\nA miligaramu 500 furakisɛlama bɛ sɔrɔ\nSilifa walima silifonamidi bɛ banamisɛnni caman kɛlɛ. U da ka nɔgɔn ani u bɛ sɔrɔyɔrɔ caman na, nka u bɛ to ka faritanabanaw bila mɔgɔ la. Silifonamidi bɛ fura fɛn o fɛn na, ni o ye ŋɛɲɛ walima kurukuru bila aw la, aw bɛ o tali jɔ.\nSilifa bɛɛ tacogo ni u tata hakɛ tɛ kelen ye. Sani aw ka silifa suguya o suguya ta, aw ye aw jija ka a tacogo ni a tata hakɛ dɔn.\nAw ye aw hakili to nin na: a nafa ka bon ka ji caman min, jifilen ɲɛ 8 ɲɔgɔn don o don, ni aw bɛka silifa ta walasa a kana fiɲɛ bila kɔmɔkiliw la.\nNi silifa bɛka kurukuru, logologo, ŋɛɲɛ, kolotugundadimi, solodimi walima ni joli bɛ bɔ sugunɛ na, aw bɛ a tali jɔ ani ka ji caman min.\nKotiri, Cotrimoxazole, TMP-SMX\nNin fura ye silifametɔkizazɔli ni sumayafura faralen ɲɔgɔn kan (sulfaméthoxazole avec triméthoprime), dɔw b’a wɛlɛ ko TMP-SMX.\nBanakisɛfagalan 2 ɲagamini ɲɔgɔn na u sɔngɔ ka nɔgɔn, a fana bɛ se ka kɛ ka bana caman furakɛ i n’a fɔ ɲɛgɛnɛbaralabanaw (sukɛnɛsira banani), tifoyidi, ani tulodimi. Fura ɲuman don Sidatɔw ka bana na. A fana bɛ se ka bana caman kunbɛn, bana minnu ni sidabana bɛ taa ɲɔgɔnfɛ.\nI kana sɔn ka kotiri di denyɛrɛninw ma minnu si tɛ dɔgɔkun 6 bɔ fɔlɔ. Fari banni a la o kɔlɔlɔw ka ca. O kɔlɔlɔw ye farigan ye, ninakili degun, walima kurukuru bɔli fari la. Aw bɛ kotiri dili dabila den ma n’a bɛ ka kurukuru bɔ a fari la walima ni aw ɲɛ b’a la ko a bɛ ka kɔlɔlɔw lase aw ma.\nKotiri baga bɛ yɛlɛma-yɛlɛma ka a sababu kɛ a dilanfura 2 hakɛw yɛlɛma-yɛlɛmali ye. O la, a bɛ se ka dilan ni 200/40 ye (min kɔrɔ ye ko silifametɔkizazɔli mg 200 ni sumayafura mg 40 ɲagaminen don ɲɔgɔn na) walima 400/80 walima 800/160. A hakɛ bɛ jateminɛ dɔrɔn a kɔnɔsumayafura hakɛ fɛ.\nBana caman na:\nDen kalo 6 la ka taa san 5 la: aw bɛ silifametɔkizazɔli mg 200 + sumayafura mg 40 kan k’o di siɲɛ 2 tile kɔnɔ\nKa bɔ san 6 la ka taa san 12 la: aw bɛ silifametɔkizazɔli mg 400 + sumayafura mg 80 kan k’o di siɲɛ 2 tile kɔnɔ\nSan 12 sanfɛ: aw bɛ silifametɔkizazɔli mg 800 + sumayafura mg 160 kan k’o di siɲɛ 2 tile kɔnɔ.\nSidabana bɛ den minnu na, a tacogo olu fɛ walasa ka galakanɔrɔ kunbɛn:\nSani a kalo 6 ka dafa: aw bɛ sulfametɔkizazɔli mg 100 + sumayafura mg 20 kan k’o pikiri kɛ a la siɲɛ 1 don o don\nKalo 6 ka taa san 5 la: aw bɛ sulfametɔkizazɔli mg 200 + sumayafura mg 40 kan k’o pikirikɛ siɲɛ 1 don o don.\nSan 6 ka taa san 12 la: aw bɛ sulfametɔkizazɔli mg 400 + sumayafura mg 80 kan k’o pikiri kɛ a la siɲɛ 1 don o don.\nSan 14 ka ni kɔ: aw bɛ silifametɔkizazɔli mg 800 + sumayafura mg 160 kan (400/80 furakisɛ ɲɔgɔn 2 walima furakisɛ den 1 min baga bɛ o fila ta bɔ) k’a o pikiri kɛ a la siɲɛ 1 don o don.\n← Segin kɔfɛ | Taa ɲɛfɛ →


Bana in ka ca farafinna, mɛkisiki jamana worodugu yɔrɔ dɔw ani ameriki worodugu ni a kɔgɔdugu cɛ. O bana in sababu ye tumumisɛnniw (banakisɛ) ye minnu bɛ sɔrɔ dimɔgɔ fitini dɔw fɛ ni u bɛ wele ko “dimɔgɔ finman” walima mɛrɛntɛ. U bɛ bana in ta mɔgɔ dɔ la ka yɛlɛma mɔgɔ wɛrɛ la\nO tumu (banakisɛ) ninnu bɛ mɔgɔ sɔrɔ dimɔgɔ finman ninnu ka kinni de fɛ.\nDimɔgɔ (mɛrɛntɛ) in ka kinni tɛmɛnen kɔfɛ ka kalo caman kɛ, kurukuru dɔw bɛ bɔli daminɛ a tigi fari la; u ka teli ka bɔ ka a ta mɔgɔ disi la ka jigin, disi ani a worow la. A ka ca a la kuruden 3 ka se 6 ɲɔgɔn ma, u tɛ dimi wa u bonya bɛ se ka a ta santimɛtiri 2 la ka se santimɛtiri 3 ma.\nA tigi fari bɛ se ka a ŋɛɲɛ kosɛbɛ ka a sababu kɛ banakisɛ ninnu ye.\nDimi bɛ kɛ a tigi kɔ, a kamakun, ani a kɛrɛ la, (walima a tigi fari fan bɛɛ)\nGɛnɛgɛnɛw bɛ bonya.\nA tigi kɔ walima a kɔnɔ golow bɛ se ka girinya ani ka u kuru kuru i n’a fɔ lenburuba fara ka tɛmɛ u cogo kɔrɔ kan. Walasa aw ka a ye, aw bɛ a fari lajɛ yeelenmayɔrɔ la.\nNi bana in ma furakɛ joona, a tigi fari bɛ ŋɛɲɛya ka taa a fɛ. Nɔ jɛmanw bɛ se ka bɔ a tigi ɲɛda ni senw na. A tigi senyanfan golo bɛ pɛrɛnpɛrɛn.\nƝɛnabanaw bɛ se ka fiyentɔya lase mɔgɔ ma. Ɲɛ bɛ fɔlɔ ka bilen, o kɔ a bɛ ji bɔ, a bɛ tila ka ɲɛdimi taamasiɲɛ jira (sɛbɛn ɲɛ Ɲɛmɔgɔninabana lajɛ). Ɲɛkisɛ bɛ lafin ka a tigi jenijeni i n’a fɔ ɲɛjali (sɛbɛn ɲɛ Surɔfiyen ni ɲɛ jali (Hypovitaminose A) lajɛ). A bɛ laban ka a tigi ɲɛw minɛ a la (fiyen) ka a sababu kɛ joli bilali ye ɲɛkisɛ la, bugun, ɲɛnatansiyɔn, ani gɛlɛya wɛrɛw.\nTuma caman, ɲɛ ko gɛlɛyaw bɛ daminɛ san 10 fo ka se san 15 ma mɔgɔw la minnu ɲɛlabanamisɛnni tɛ kɔtigɛ. A bɛ daminɛ ni ɲɛ ka yeta dɔgɔyali ye fitiri fɛ, o kɔ yeli bɛ gɛlɛya a tigi ma dɔɔni dɔɔni (aw ye sɛbɛn ɲɛ Ɲɛnatansiyɔn basigilen lajɛ ɲɛnatansiyɔn sɛgɛsɛgɛli bɛ sɔrɔ ɲɛ min kan), o kɔ, yeta yɛrɛ bɛ dɔgɔya hali tile fɛ, fo ka laban ka tunu pewu, o la banabagatɔ bɛ fiyen.\nAw ye taa aw ɲɛ lajɛ kabini aw ka yeli bɛ dɔgɔya sufɛ. O lajɛli in senfɛ, fiɲɛ caman wɛrɛw bɛ se ka ye. Nka fɛn min bɛ se ka to o sɛgɛsɛgɛli in ka sira sɔrɔ, o de ye mikorofilɛri ye (microfilaires) (tumunmisɛnni/banakisɛ) minnu bɛ kɛ ɲɛ kɔnɔ ni a bɛ se ka ye ka sɔrɔ i ma fosi don i ɲɛ na, nka o ni a ta bɛɛ a ka kan ni dɔgɔtɔrɔ dɔ ka lajɛli ye, a baarakɛminɛn ɲumanw bɛ min bolo. Ni aw sigara hali dɔɔni, aw bɛ taa aw yɛrɛ lajɛ joona dɔgɔtɔrɔso la.\nFurakɛli teliman ani a daminɛni joona, o bɛ se ka mara fiyen bali. Nin bana in basigilen don yɔrɔ minnu na, aw bɛ furakɛli daminɛ yen kabini aw bɛ a taamasiɲɛ fɔlɔw ye. Ni ɲɛ ye tiɲɛni daminɛ a furakɛli bɛ gɛlɛya ka taa a fɛ wa fura yɛrɛ bɛ se ka a tɔ juguya. O furakɛli ka gɛlɛn, aw bɛ taa dɔgɔtɔrɔso la.\nIwɛrimɛkitini (Ivermectin), izinitigiw tɔgɔ dɔ ye mɛkitizan (Mectizan), ye mara furaw bɛɛ la ɲuman ye, tuma dɔw la a bɛ di fu sigida kɛnɛyasow la.\nDiyetilikaribamazini (Diéthylcarbamazine) ni ruwamini (ruamin) ye fura wɛrɛw ye minnu fana bɛ se ka mara furakɛ, nka u ka tiɲɛni ka ca ni u ka ɲɛni ye, kuma tɛ ni joli bɛ ɲɛ kan. U ka kan ka di dɔgɔtɔrɔ dɔrɔn de ka yamariya kɔnɔ. Walasa ka a tata ni a tacogow don, aw ye sɛbɛn ɲɛ Marafura lajɛ.\nŊɛɲɛfuraw bɛ dɔ bɔ ŋɛɲɛ na (aw ye sɛbɛn ɲɛ Faritanabanaw ni fɔɔnɔ: fariŋɛɲɛfuraw lajɛ).\nOpereli dabɔra ka ɲɛ falakaw wuli, ni o baaraw daminɛna u waati la, o bɛ se ka dɔ bɔ a banakisɛ hakɛ la.\nMɛrɛntɛniw bɛ balo kɔdaw la. An ka kan ka o yɔrɔw binw ani a jiriw tigɛ ka bɔ yen walasa ka dimɔgɔ ninnu hakɛ dɔgɔya.\nAw ye kɛnɛma dali dabila, kɛrɛnkɛrɛnnenya na, tile fɛ: dimɔgɔ ninnu bɛ mɔgɔw kin tile de fɛ kɛnɛma.\nAw ye mɛrɛntɛniw kɛlɛbaga jɛkuluw dɛmɛ u ka baara la.\nFurakɛli joona bɛ se ka fiyen bali ani ka dankari kɛ bana in cayali la. Aw ye taa lajɛli kɛ kabini bana taamasiɲɛ fɔlɔw.


Kɛnceri - Fàkan\nKɛnceri ye dugu ye min bɛ Mali marabolo sabanan na, Sikaso. A bɛ Sikaso kolomi min 'kɔnɔ o ye Kucala ye. A ni Kucala cɛ ye bam 52 ye. Kucala kolomi 'kɔnɔ, Kɛnceri bɛ Npɛsoba kafoda fɛ a ni min cɛ ye bam 7 ye. O Npɛsoba o ye galoda ye fana ni Kɛnceri ye dugu dɔ ye. Ni Npɛsoba Bɔra yen, Kucala ye Kɛncerikaw ka duguba magɛnta ye kùnko caman na.\nKɛnceri lamini na, Debila b'a ni kɔrɔn 'cɛ, Farakala ni banan b'a ni tlebin 'cɛ. Dugu ni kɔgɔdugu 'cɛ, Kajala bɛ yen ninka Npɛsoba K'a ni worodugu 'cɛ.\nKɛnceri walima Kancan, nin bɛɛ ye dugu kelen ko ye. Kɛnceri ye dugu togɔ min bɛ Sɛbɛn gafew 'kɔnɔ. Tɔgɔ fla bɛ dugu la bari o Sɔrɔla kanflafɔ fɛ dugu la. Kancan min y'a tɔgɔ ye miɲankakan na, o dali sababu Bɔra dugu yɛrɛ sìgibaa tɔgɔ n'o denkɛ tɔgɔ la. Kan ye dugu sìgibaa ye k'o den Kɛ Caan ye. O tɔgɔ fla Dorokora Kan + Caan ka Bange Kancaan la.\nKɛnceri dugutigi ye laada-dugutigi ye. Dugu tìgiya bɛ Kulubali dɔw 'bolo minnu ye dugu tu tigɛbaa ye. O Kulubaliw 'cɛ la, do bɛ Sugandi ka Blà dugu 'kùn na. Kɛnceri dugutigya ma Siri kɔrɔya la. Nka ni mɔgɔ min Kɛra dugutigi ye, ni sàya tɛ foyi t'a Bɔ a la. Dugutigi kura sìgilen tɛ Blà ka waati dàntigɛlen Makɔnɔ, nka o dlonnen dòn laada dɔ latlenni na.\nKɛnceri yɛrɛ tu tigɛbaa tɔgɔ ye ko Kan Kulubali. Donso tùn dòn. A Bɔra dugu dɔ la ko Ŋaniya ka Nà i damadugu Sìgi. Mɔgɔ min bɛ dugu 'kùn na bì (2016) o ye Sɔzan Kulubali ye. Ale ye jamanatigi-sigi bannen 'kɔ dugutigi fɔlɔ ye. A Sìgira dugu 'kùn na 1986 sàn na.\nKomin Kɛnceri ye jamanatigi-dugu kɔrɔ ye, a dugutigi kɔrɔw bɛɛ ye masa-dugutigiw ye. Fasanin Keyita b'u la, ale min ka dugutigiya Kɛr'a damanako ye.\nHali ka Dàn Kɛnceri kìn hakɛ ma, i b'a Dɔn ko galodugu dòn. A sokala bɛ Taa 16 la minnu Flɛ: Kabugu, Koɲumanna, Kojela, Obana, Ofotokan, Jawɔla, Marakala, Flala, Zeŋɔla, Kalɛgɛla, Nangɔla, Kafɔɔna, Mɛrimɛrila, Cimɛnakan, Kakola, ka Fàra Misiyɔn kan.\nKɛnceri mɔgɔ bɛ 5000 Bɔ. A sìgikɛnɛ bɛ koorikɔnɔ bam 4 Bɔ. Kabini dugu Sìgira, a b'a sìgiyɔrɔ fɔlɔ la.\nSiya minnu bɛ Kɛnceri olu ye miɲanka, bamanan ani fula. U jamuw ye Kulubali, Danbɛlɛ, Sogoba, Male, Jalo, Kɔnɛ, Keyita, Diire ani Fanɛ. Sinankunya b'u ni dugu minnu 'cɛ olu ye Farakala ani Ŋaniya ye.\nKɛnceri 'kɔnɔ, kìn kelen denw tɛ Furu ɲɔgɔn ma. Furusira bɛ dugu ni dafɛdugu minnu 'cɛ olu ye Kajala, Npɛsɔnna, Debila ani Danpɛla\nMamara ni bamanankan bɛ Fɔ Kɛnceri nka mamara fɔli bɛ bamanankan ta kan.\nKɛncerikaw ka jugu sɛnɛ de ma. U ka baara fànba ye forosɛnɛ ye. U bɛ keninke, saɲɔ, kàba, malo, tiga, tiganinkuru, ɲimikala, gajaba, ku, bananku, woso, je bàra, galama, ʃɔ, zɛrɛ, kurubaa, danan, bɛnɛ, dà ani kɔɔri ninnu bɛɛ Sɛnɛ.\nNakɔbaara fana bɛ Kɛ Kɛnceri. U ka nakɔjiriw ye mangoro, lenburu, buyagi, manje, namasa, ntɔmɔnɔ ani sɔmɔ ye. Nakɔlafɛn kɛnɛ minnu bɛ Sɔrɔ u ka nakɔw la olu ye fòronto, jaba, ɲugu, tamati, nkɔyɔ, salati, ʃù, pɔmitɛri, gan, kɔnkɔn, nanaye, melɔn.\nKomin baganmara bɛ kɛnncerikaw ka baaraw la, u bɛ misi, bà, saga, fàli, wùlu, jakuma, sonsan ani lὲ ninnu Mara. Kɔnɔ minnu bɛ mara la u fɛ yen olu ye ʃɛ, kami, tonknɔ ani jɛnɛntabannin ye.\nMɔni min bɛ Kɛ Kɛnceri o ye laadalamɔni ye. Jɛgɛmara min tùn Dabɔra yen Unicef fɛ o ma Mɛn 'sèn na. Kɔ dɔ b'u fɛ yen u bɛ min Mɔ. U ka mɔnikɛ-minɛn fànba ye doolen, sansara ani jɔ ye.\nJago sugu min bɛ Kɛ Kɛnceri o ye butigifeere ni sɛnɛfɛn-feere ye ani taji ni bagan ka Fàra fìnifeere kan. Sugu bɛ yen min bɛ Jɔ ntɛnɛndonya fɛ.\nBololabara damado bɛ Kɛ dugu la i n'a fo jiriʃi ani motodla. Yen numuw bɛ nɛgɛfaa Kɛ nka numumusow bɛ lɛfɛda Kɛ. Komin donsoya bɛ 'ba la yen, hali donso-bolodon bɛɛ bɛ Kɛ yen.\nKɛnceri bɛ yiriwali sira kan. Yiriwali taaamasiɲɛ minnu bɛ dugu la olu ye ɲɔʃimansin, kɔlɔn ŋana, pɔnpekɔlɔn, worobinɛ, jabaranin, kɔɔrisugu, mɔbili, moto, kalalimansin, kɛnɛyaso, sɛnɛkɛ-mansin ani senfɛjuruw.\nBaɲuman-kɛtɔn dow n'u bolo bɛ ɲɔgɔn 'bolo ɲɛtaa kow la. CMDT bɛ yen feeresɛnɛ yiriwali kama. Tɛgɛrɛnin bɛ yen, musow ka warikafo-jɛkulu. Amed bɛ yen fana dugukolo nafabɔ-siraw koɲɛ 'kùn na. Dugu ni Unicef Delila ka baara dow Kɛ ka Tɛmɛ.\nLakɔlikalan Dabɔra Kɛnceri 1988 sàn. Foroba-kalanso dòn. Madarasakalan fana bɛ dugu la. Balikulan min bɛ Kɛ dugu la o tùn Foosofaasara nka 2010 sàn na, u y'a Wuli tugun. Nkokalan Dònna dugu 'kɔnɔ. Denmarayɔrɔ kelen fana bɛ yen. Dugu kàlanw bɛɛ la, lakɔli de fanga ka bòn ni tɔw ye.\nSilamɛya ni kerecɛnya bɛ Kɛnceri. Laadalabatow fana bɛ 'ba la yen. Misiri ka ca yen nka jumamisiri kɔnin ye 2 ye u la. Silamɛya nàbaa tɔgɔ ye ko Alu Jara Kulubali. Eglizi kelen bɛ yen. Kɔmɔtuw ni ɲasow bɛ u fɛ yen. Laadalabato dɔw bɛ yen ko namakɔrɔ, zanjugu ani zancɛ.\nTɛnɛmako minnu bɛ dugu la olu dɔ ye kɔtɛnɛ ye. Mɔnikɛ-minɛnw tɛ Dòn yen kɔ mɔni na n'a Bɔra.\nKɛnceri dugu dasiri ye fàli ye. Nka kìn dɔw damanadasiri b'u 'bolo n'o ye bakɔrɔn ye.\nFɔliminɛn minnu bɛ kɛncerikaw fɛ yen olu ye bala, nkɔnin, gita. U bɛ fɔliminɛn dɔ Tà ko pinŋ sàya laada latlenni na bamananya sira fɛ.\nЛɛnajɛlako minnu ye ka telin dugu la olu ye seliw, sànyɛlɛmaw, kɔɲɔ ani laadalaɲɛnajɛw.\nNtolatan ye dugu farikolo-ɲɛnajɛ la belebele ye. Nɛgɛsoboli bɛ Kɛ 'tuma ni 'tuma.\nBoloɲɛnajɛ-tlon minnu bɛ yen olu ye npari ni bɛlɛta ye.\nKɛnceri gintanw kɛyɔrɔba ye u ka fὲrɛ ye.\nKungoda kelen tɔgɔ dalen bɛ Kɛnceri ko Npɛkungo. Jiboli-yɔrɔ ka ca dugu kungo la. Kɔ kelen ni fàla kelen ani jɛ fla bɛ yen. Jɛgɛ minnu bɛ Sɔrɔ u fɛ u jisigi-yɔrɔ ninnu na olu ye manɔgɔ, ntɛbɛn, zeku, nàna, dodò. Kooro ni kaana ani koorokaara bɛ a jiw la fana.\nJiriba dɔw bɛ Kɛnceri kungow la. Jala, gele, banan, sanan, genun, nkaba, npeku, dingɛ, nsira, bumu, ʃì, nɛrɛ, sebe, toro, balazan, ntabakùnba ninnu bɛɛ bɛ u ka kungolajiriw la.\nKungosogo man ca dugu kungo la. Warablen, miniɲan, dànkalan, ntomisa, nkorongo, ani wɔlɔ ninnu bɛ dugu kungo la.\nKɛnceri kìn bɛɛ n'i ka kaburudo dòn. Bamananʃuw ni ʃu tɔw dònyɔrɔ kɔnin tɛ kelen ye, n'o tɛ silamɛw ni kerecɛnw bɛɛ bɛ Jὲ 'kaburrudo la. Komin kìnw mabɔlen dòn ɲɔgɔn na kosɛbɛ, kaburudo cayali sababu Bɔra o la. Kaburudo ninnu tla bɛɛ bɛ a kìn ni tlebin walima kɔrɔn 'cɛ.\nWaati bɛ yɛlɛmakoba fla Kɛ Kɛnceri nɛɛma siratigɛ la. Ni samiɲɛ Bɔra yen, tlema bɛ Nà. Nka u fla ni ɲɔgɔn cɛ bɛ Weele ko kawulɛ. Waati kalaya cogoya fɛ, funteni waati ni fonɛnɛ bɛ Fɔ ɲɔgɔn 'kɔ. Funteni juguyalenba bɛ Se 40 hakɛ ma yen. Nɛnɛ fana juguyalenba bɛ Se 17 hakɛ ma.\nKabakomayɔrɔ flɛta tɛ Kɛnceri.\nBlàdon : 2016-01-18 Yɛlɛmako laban : 2016-07-27\nFogo yeko: 1147058 - Bì: 342 - Kalo in: 8648 - Лinan: 68261.\nFura Yeko: 1590 - Bì: 1 - Kalo in: 12 - Лinan: 77.


N’i mɔgɔ min ye kɛnɛya tigilamɔgɔ ye, i bɛ taa bɔ denmisɛnw na ka caya. O lajɛli in kɛtuma nɔgɔman ye den ka boloci donw ye (sɛbɛn ɲɛ Boloci), walima kalo fila o kalo fila san fɔlɔ la ni ka sɔrɔ k’a tɔ kɛ siɲɛ kelen ye san o san o kɔ fɛ.\nI ka lajɛli bɛ caya ni bana fari bɛ den na waati minnu na, i n’a fɔ den mɔni sumayali. I ka kan ka segin (walima k’a fɔ denba ye k’a ka na i fɛ yen ni den ye) ka na den lajɛ a furakɛli kɔ fɛ k’a dɔn ni den bɛ k’a yɛrɛ sɔrɔ walima n’a mako bɛ furakɛli la halisa.\nHali n’a y’a sɔrɔ ko a ka nɔgɔ denbaw ka na ni u denw ye dɔgɔtɔrɔ fɛ yen a k’u lajɛ, dɔgɔtɔrɔ yɛrɛ ka kan k’a bɔ a yɛrɛ la ka na bɔ a ka banabaatɔw ka so tuma kelen kelen na. Denyɛrɛninw walima den kɔrɔbaw mabɔli dɔgɔtɔrɔso banabagatɔ wɛrɛw la, o de ɲɔgɔn tɛ. A Fana, denba dɔw wulili man nɔgɔ ka bɔ u den tɔw kɔrɔ walima u ka baara kɔrɔ. O denba ninnu tɛ na dɔgɔtɔrɔso la. A sugu la, kɛnɛyatigilamɔgɔ de ka kan k’a janto o muso ninnu denyɛrɛninw n’u den kɔrɔbaw lajɛli la.\nI mako bɛ den minnu kɔlɔsili la kosɛbɛ olu ye minnu tɛ ye i fɛ ka caya ye.\nKomin den bɛ ka mɔ ka taa a fɛ, i bɛ tɛmɛ ni a lajɛli ye. A lajɛli sen fɛ:\nI bɛ ɲininkali kɛ den tun bɛ cogo di – n’a tun ka kɛnɛ ani n’a bɛ ka mɔ a ɲɛ ma.\nI bɛ den lajɛ ka bɔ a kunkolo la ka na fo a senkɔnin na. Den kɛnɛman sɔmi ka teli ani a timina ka di. A golo yecogo ka ɲi ani a fari bɛ ka mɔ ni ka kɔkɔ.\nI bɛ ɲininkali kɛ ni den bɛ dumuni kɛ koɲuman. I bɛ denba ladi ka kɛ sin dili ɲuman na ani dumuni nafamaw dilali la.\nI bɛ den girinya hakɛ ta k’a lajɛ. Walima ni ba sen bɛ denkɔlɔsi baara dɔ la, i b’a fɔ k’a k’o sɛbɛn d’i ma i k’o lajɛ (i n’a fɔ mɔni kɔlɔsilisɛbɛn dɔ: misali la Den ka kɛnɛya kɔlɔsilisɛbɛn walima i bɛ se ka sɛbɛn o sɛbɛn sɔrɔ ba bolo den ka kɛnɛya kan).\nI bɛ den fari jɛlenya jateminɛ ani n’a dayɔrɔ ka ɲi. I ka lajɛli ninnu bɛ kɛ sababu ye i ka denbaya kalan yɛrɛkɔlɔsi ni yɛrɛ tangali fɛɛrɛw la ka kisi banaw ma. A fana bɛ se k’a to i k’a dɔn u mako bɛ dɛmɛ sugu min na k’u ka du lakana kɛnɛya sira kan.\nA kɛ cogo bɛɛ la i k’i ka dɔnta don du mɔgɔw ni denba la kɛnɛya siratigɛ la.\nDenw ladonni bɛ kɛ sababu ye kɛnɛya tigilamɔgɔw bolo ka sigidamɔgɔw ka dannaya n’u ka bonya sɔrɔ. Denmasaw ɲɛ b’i la k’u denw furakɛ minkɛ, u bɛ da i la k’u yɛrɛ kunkanbanaw ɲininkaliw kɛ i la. N’i bɛ to ka na den min ka kɛnɛya n’a mɔcogo lajɛ sɔn ni sɔn, o ye sira ɲuman ye ka denba ni dukɔnɔmɔgɔw tɔw kunkangɛlɛyaw dɔn kɛnɛya sira kan ani k’u ka dannaya sɔrɔ.\nI bɛ i to o la ka waati kungurunni kɛ denmisɛnw kalanni na kɛnɛya kan. Denmisɛnw b’u ka fɛn dɔnnen bɛɛ lakali u ka mɔgɔw ye ani u denmisɛnɲɔgɔn bɛɛ ye. U ye kɛnɛya kunnafoni jɛnsɛnni fɛɛrɛ ɲumanba ye sigida la.


Nugulabana gɛlɛn don min bɛ sɔrɔ banakisɛ fɛ, a bɛ balo ji nɔgɔlen na.\nBana mana daminɛ tile 1 ka se tile 5 ma, a bɛ kɔnɔboli jugumanba cun mɔgɔ kan: banakɔtaa kɔtigɛbali, a jilama ka fɔɔnɔ kɛ a senkɔrɔ. Banakɔtaa ɲɛ bɛ kɛ i n’a fɔ malokoji, ji min bɛ bɔ banabagatɔ fari la tile kɔnɔ, o bɛ a daminɛ litiri 10 na ka se litiri 20 ma, o bɛ kɛ sababu ye ka farilajidɛsɛ jugumanba bila a tigi la.\nO farilajidɛsɛ bɛ na ni banabagatɔ fanga dɔgɔyali ye, ka a ɲɛw taa wo kɔnɔ, ka a kumakan jigin a kɔnɔ ani ka a fasaw ja. Ni aw ye a wolo bisi dɔɔni, a bɛ ɲuguɲugu, senw ni bolow kun bɛ suma. Ninakili bɛ teliya, tansiyɔn bɛ jigin.\nFarikolo funteni bɛ se ka jigin ka se degere 35 ma, ni a tigi ma furakɛ o dɔrɔn, a ka teli ka kirin ani ka sa.\nKɔnɔboli jugumanba ni fɔɔnɔ min bɛ se ka baliku faga lɛri damadɔ kɔnɔ, o bɛ se ka kɛ kunfilanitu ye.\nA dɔw bɛ yen minnu man jugu ani u kɛnɛya ka di. Kunfilanitu jugumanba, banakɔtaa kɔtigɛbali, o farati ka bon barisa a yɛlɛma ka di, ka da a kan banabagatɔ bɛ banakisɛ jɛnsɛn mɔgɔw ɲinɛ ma hali ni bana ni kɔnɔbolibana waati tɛ.\nMɔgɔ dɔw bɛ yen kɔnɔbolibana tɛ olu minɛ, nka u bɛ se ka kunfilanitu banakisɛ jɛnsɛn.\nKunfilanitu caman bɛ yen minnu bɛ se ka furakɛ ka ɲɛ ni kɛnɛyajiw minni ye. O minfɛnw bɛ se ka kɛ kɔkɔma ye min bɛ farikolojibɔta nɔnabila (tubabukan: solution réhydratante orale, SRO), u labɛnnen don ka ban nka u da ka gɛlɛn; aw ye gafe ɲɛ Kɛnɛyaji lajɛ.\nKunfilanitu jugumanba la, banakisɛfagalanw tali bɛ dɔ bɔ bana kuntaala ni yiriyaraw bɔli la. Banakisɛfalanw ninnu ka kan ka kɛ fura duntaw ye minnu bɛ ta fɔɔnɔ jɔlen kɔ. Banakisɛfalan pikirilamaw da ka gɛlɛn ka a sɔrɔ nafa wɛrɛ tɛ u la ka tɛmɛ a tataw kan.\nBanakisɛfagalan minnu bɛ kɛ ka kunfilanitu furakɛ\nKunfilanitu fura fɔlɔ ye tetarasikilini (tétracycline) furakisɛ ye\nKilogaramu kelen o kilogaramu kelen, aw bɛ a miligaramu 12,5 di siɲɛ 4 tile kɔnɔ fo ka se tile 3 ma.\nWalasa ka kunnafoni caman sɔrɔ yɛrɛtangacogo ni a tata hakɛ kan min bɛ bɛn banabagatɔ si hakɛ ma, aw ye gafe ɲɛ Tetarasikilini lajɛ.\nWalima aw bɛ se ka dɔkisisikilini (doxycycline) miligaramu 300 di tako kelen na, nka aw kana a di denmisɛnniw ma. Aw ye gafe ɲɛ Dɔkisisikilini, doxycycline (izinitigiw ka tɔgɔ dalen: wibaramisini, vibramycine) lajɛ.\nTetarasikilini talen kɔfɛ ni bana ma nɔgɔya, aw bɛ kotirimɔkizazɔli (cotrimoxazole) ta (aw ye gafe ɲɛ Kotiri, Cotrimoxazole lajɛ).\nEritoromisini (érythromycine) ni kuloranfenikɔli (chloramphénicol) fana bɛ se ka kɛ ka a furakɛ ni banakisɛfagalan kofɔlen ninnu sɔrɔcogo tɛ aw bolo.\nWaleya minnu ka kan kɛ ni aw sɔmina ko bana in bɛ mɔgɔ dɔ la\nAw bɛ banabagatɔ mabɔ mɔgɔ tɔw la;\nAw bɛ banakɔtaa ni fɔɔnɔ ani sugunɛ kɛ minɛn kɔnɔ jawɛliji bɛ min kɔnɔ, aw bɛ ji litiri tilancɛ (½) fara a kan walima ipokuloriti (l’hypochlorite) kalisiyɔmu (calcium) 1 walima banakisɛfagalan wɛrɛ min bɛ aw bolokɔrɔ;\nAw bɛ to ka jimafɛnw di banabagatɔ ma. Aw bɛ aw tɛgɛ ko ka a jɛ ni aw magara banabagatɔ la.\nAw bɛ dɔgɔtɔrɔ dɔ wele joona joona.\nBana in bɛ se ka yɛlɛma ni i magara kunfilanitutɔ la walima su min sata kɛra kunfilanitu ye, nka a bɛ sɔrɔ kɛrɛnkɛrɛnnenya la ji nɔgɔlen, minfɛnw, dumunifɛn kɛnɛw (jɛgɛ kɛrɛnkɛrɛnnenya la kɔkɔji la dumuni minnu bɛ sɔrɔ jinɔgɔlen na, olu kɛnɛ walima u mɔbali dunni fɛ). Banakɔtaa kɛra nakɔfɛn minnu kɔrɔ walima minnu sanangora jinɔgɔ la, olu fana bɛ se ka bana in sababuya. I n’a fɔ bana tɔw minnu bɛ kɔnɔboli bila mɔgɔ la, jinɔgɔ ni dimɔgɔ, olu nɔba bɛ nin bana in na.\nBanakisɛw ni tumu bɛ bana yɛlɛma mɔgɔ fɛ cogomin\nTuma dɔw la, a ka nɔgɔn ka banakisɛw ni tumuw yɔrɔ dɔn, kɛrɛnkɛrɛnnenya la fɛn nɔgɔlenw i n’a fɔ banakɔtaa, dumuni tiɲɛnenw, ɲɛgɛn dingɛw, o ni a ɲɔgɔnnaw. Nka tuma dɔw la a bɛ se ka kɛ yɔrɔw la an hakili la ko yɔrɔ minnu saniyalen don, i n’a fɔ ji min ɲɛ jɛlen don, walima an tɛgɛw.\nBanakisɛw ni tumuw bɛ se ka yɛlɛma mɔgɔ wɛrɛ fɛ gɛrɛɲɔgɔnna fɛ walima fiɲɛ fɛ ni dɔ sɔgɔsɔgɔra walima ka tiso. U bɛ an ka dumuniw ni jiw lasɔrɔ dimɔgɔ, fɛnɲɛnama wɛrɛw, ani baganw fɛ. U bɛ se ka balo dumuniw tobibali (mɔbaliw) fana na. Tumu ninnu dɔ bɛ se ka yɛlɛma ji minta fɛ, ni aw bɛ don a la walima ni aw bɛ aw ko a la ka a sɔrɔ banakisɛ bɛ a la. Banakisɛ ni tumu bɛ kɔnɔboli bila mɔgɔ la nin sira ninnu de fɛ:\nA kunbɛncogo ɲuman tɛ tɛmɛ saniya matarafali kan\nKunfilanitu ka teli ka mɔgɔw minɛ mɔgɔ minnu ye dɛsɛbagatɔw ye ani minnu tɛ saniya matarafa. Walasa ka kunnafoni caman sɔrɔ saniya kan, ka kɔnɔbolibanaw kunbɛn, aw ye Sigida 12, Kɛnɛya sabati fɛɛrɛw lajɛ. kumalasurunya la fɛɛrɛ dɔw filɛ minnu bɛ se ka ta kunfilanitu waatiw la.\nDumuni saniyali fɛɛrɛw\nJi minta ka kan ka saniya:\nKa a sɛnsɛn ani ka a furakɛ: jawɛliji ye banakisɛfagalan ɲumanba ye an bɛ se ka min kɛ ka an ka jiw furakɛ. Aw bɛ jawɛliji tɔniko 4 kɛ ji litiri kelen kelen bɛɛ la, ka a bila fo miniti 20 walima ka tɛmɛ o kan sani aw ka a min.\nWalima aw bɛ a wuli (o la banakisɛ bɛ sa sanga damadɔ ji wulilen kɔfɛ). Aw bɛ ji in to a wuliminɛn kɔnɔ ka aw ka baarakɛ a la.\nAw bɛ to ka dumuni mɔnenw dun.\nAw kana dumuniw tobi joona ka bila, wa aw kana dumuni kɔrɔ kalayalen dun ka da a kan a bɛ se ka banakisɛ sɔrɔ dimɔgɔw fɛ. Aw bɛ u datugu ni fini jɛlen dɔ ye. Sani aw ka maga dumuniw na, o ka kan ka a sɔrɔ aw ye aw tɛgɛ ko ni safinɛ ye ka ɲɛ. Aw bɛ aw jija aw ka tobilikɛminɛn saniyalen ka to. Aw kana nakɔfɛn kɛnɛw ni u fara dun.\nWalasa ka kɔnɔbolibanaw kunbɛn, aw bɛ aw tɛgɛw ko tuma bɛɛ ni ji ni safinɛ ye ka ɲɛ, nka kɛrɛnkɛrɛnnenya la:\nSani aw ka tobilikɛ,\nSani aw ka dumunikɛ,\nAni aw bɔ o bɔ ɲɛgɛn na.\nAw bɛ ɲɛgɛnw matarafa, ani ka u jɔ du kɔnɔ yɔrɔ la, u nɔgɔ tɛ se kɔlɔnw ma yɔrɔ min na (aw ye sɛbɛn ɲɛ Sigida saniyali lajɛ);\nAw bɛ dukɔnɔnaw saniya ka u ɲamanw cɛ.


Wikipedia ye ansiklopedi sarabɔbali ye aw bɛɛ jɔyɔrɔ bɛ min dilanni na. Walasa k'o waleya, an bɛɛ ka sɛbɛni k'a la. Sisan ɲɛ 660 bɛ Bamanankan Wikipedia kɔnɔ. Aw ni ce yɛrɛ-ko kɛko ɲuman na! Aw bɛsɛ ka Faransikan walima kan wɛrɛ bayɛlɛma kata bamanankan na! Wikipedia: Bamanankan sigini bɛ katimu duguma k'aw dɛmɛ aka baara la. Ka kunnafoni wɛrɛw sɔrɔ, faransikan Wikipedia lajɛ. Ka fara bamanankan daɲɛ 1000 bɛ Wiktionnaire kɔnɔ!


"France": san saaba kaso ɲangili de ben na Nicolas Sarkozy kan\nA jɛnsɛnna : 01/03/2021 - 17:58 A falenna : 01/03/2021 - 18:18\nNicolas Sarkozy, "France" jamana ɲɛmɔgɔ kɔrɔ. © Studio graphique FMM\nA kɛbaga : Issouf ZERBO Tugu an kɔ | Issouf ZERBO\nSan 3 ɲangi de ben na Faransi jamana ɲama kɔrɔ Nicolas Sarkozy kan bi ntɛnɛdon. San 3 kaso la ta de bɛn na a kan, nka o san 3 kɔnɔ a kan ka datugu san kelen. Kiriso y'a lakodon ka ye yuruku-yuruku ko kɛ ni kiritigɛ la n'a ka lafasaba ye.\nFaransi benkaniko kiriso ya yira ko Nicolas Sarkozy n'a ka lafasaba Me Thierry Herzog ani kiritigɛla Gilbert Azibert ye yuruku-yuruku benkan kɛ San 2014. Kiriso in ka fɔla, faransi jamana ɲama kɔrɔ kun ye layidu ta Me Thierry Herzog ka cɛbɔya jukɔrɔmadon jɔyɔrɔ ba dɔ nɔfɛ Monaco dugu kɔnɔ sanko lafasabaga in fana k'a sen don ka kiritigɛ baara dɔ falen a kanuna.\nSarkozy ka lafasabaw ko benkan in kun ma se ka walenya wa Me Thierry Herzog fana ma jɔyɔrɔba in sɔrɔ i n'a fɔ jalakiw ya yira cɔgɔmi. Kiritigɛlaw ɲafɛ, Faransi jamana ɲama kɔrɔ Nicolas Sarkozy ya fɔ k'ale ma yuruguyurugu ko fosi kɛ. O natabɛ, kiriso ye san 3 kasolata ɲangi bɛn a kan. A kan ka san 1 de kɛ kaso yɛrɛ kɔnɔ ani ka san 2 kɛ kɛnɛma an ko min ma, "sursis". O ɲangi sugu fana bɛn na lafasaba Thierry Herzog ani kirititigɛla Gilbert Azibert kan, a jɛɲɔgonw.\nKiri in kɔ, Nicolas Sarkozy bɛna kiri ko wɛrɛ nɔfɛ Mars kalo tile 17 la. A jalakinen bɛ k'a ye Libye maraba kɔrɔ ka wari minɛ sanko ka a ka fanga ɲini ɲanagɛw kɛ san 2007.


Bàlan - Fàkan\nKulukɔrɔ kolomi dɔ, n'o ye joyila ye, o ka galoda dɔ bɛ yen ko geɲɛka, bàlan bɛ o de fɛ. bàlan n'a ka galoda cɛ jànya ye bam 5 ye. A ni faana ta cɛ ye 5 ye fana wa o de y'a ka kafoda ye. I n'a fɔ an y'a Fɔ cogo min, joyila de y'a ka kolomi ye, a n'o cɛ ye bam 46 ɲɔgɔn ye. N'i Bɔra bàlan k'i bɛ Taa kulukɔrɔ o ye bam 86 taama ye. Nka nin bɛɛ kɔ fɛ bàlan ni dugu min ka surun k'o bɛ Se ka Jate duguba ye, o ye faana ye, bari a n'o cɛ tɛ Tɛmɛ bam 5 kan. Bàlan kɔrɔnyanfan fɛ, dugu dɔ bɛ yen ko zanfinna, a n'o cɛ ye bam 12 ye, tlebin fɛ misango bɛ yen ni bam 8 ye, a kɛɲɛka fɛ, sirifedugu bɛ yen ni 15 ye. Faana bɛ Sɔrɔ a ni worodugu 'cɛ ni bam 5 ye.\nDugu in tɔgɔ Dara yen tu tigɛbaa de la. O tɔgɔ de tùn Bàla ye. A Taar'i Sìgi yen cikɛ de kamà.\nDugutigiya min bɛ bàlan o ye laadalata ye. U ka o dugutigiya in na, dugutisigi bɛ Nà kɔrɔyakunda de. Yen ta tɛ Mununmunun yen kìnw 'cɛ. A fana tolen bɛ yen jàmu kelen de ka bolo kan n'o ye tarawele ye. Wa fɛn wɛrɛ fana tԑ yen dugutigi Bɔ a ka dugutigiya la n'a Bɔra saya la. Ɔ, nka ni Ala y'a Kɛ ko dugutigi kɔrɔ ntanyanna u bɛ kalo fla de Kɛ ka sɔrɔ ka dugutigi kura Sìgi o nɔ na. Yen dugutigi kɔrɔ dɔw ye: Nàna Ba sanba, Ba famuguri, Ba kɔba, Ba kɔjini, Ba sungalo, Ba yɛrɛga ani Buba. Nka bì, Namaji tarawele de bɛ yen dugutigiya la. Màsakɛdugu kɔrɔ dɔ ye bàlan ye.\nBàlan bɛɛ bɛ Bɛn kìn wɔɔrɔ de ma. Olu ye: banagabugu, kakɔlɔbugu, minibugu, mɔgɔjɛbugu, ɲamɛbugu ani kuyɛnnɛbugu. Yen dugu mɔgɔ Taa màa 2139 ɲɔgɔn na bì.\nYen sìgibaaw ye bamananw ni marakaw ani fulaw ye. Yen jàmuw ye tarawele, jara, jalo, sangare ani sila ye. Sinankunya bɛ yen tarawelew ni jaraw 'cɛ. 'Tnɛ tɛ 'fàn ni 'fàn 'cɛ, a tɛ 'kìn ni 'kìn 'cɛ, a tɛ 'du ni 'du 'cɛ wa a tɛ hali 'dugu ni 'dugu 'cɛ yen furuko siratigɛ la. Bamanankan ni fulfulde ani soninke de bɛ Fɔ yen nka min bɛ Fɔ 'fòrobaya la o ye bamanankan ye.\nBàlankaw bɛ sɛnɛ de Kɛ kosɛbɛ. U bɛ sɛnɛfɛn caman Sɛnɛ i n'a fɔ keninke, sunna, saɲɔn, sàba, malo, tiga, tiganinkuru, bananku, woso, je, bàra, galama, ʃɔ, sunna, zɛrɛ ani soza. Nakɔlabaaraw fana bɛ K'u fɛ yen. U ka nakɔw 'kɔnɔ, u bɛ jiriba dɔw Turu i n'a fɔ mangoro, lenburu, buyakgi, manje, namasa ani ntɔmɔnɔ. Yen nafɛnkunda, u bɛ jabibi, fòronto, jaba, ɲugu, tamati, nkɔyɔ, salati, ʃù, pɔmitɛri, gan, kɔnkɔn, nanaye, melɔn, sira ani karɔti Sɛnɛ. Yen bagan màrataw ye bà, misi, saga, fàli, wùlu, jakuma, ʃɛ, kami, tonkɔnɔ, sò ani jɛnɛntubannin ye. Yen jago bɛ butigifeerew ni sɛnɛfɛn-feerew ni jiridenfeerew ni baganjagow ani bololafɛndlata-feerew (numuyabaaraw, ŋununda, sìgilandla, kalakadla,sansaradla, dabadla ani jiriʃi) de kan kosɛbɛ.\nFɛɛrɛ minnu bɛ yenkaw 'bolo kɔnɔminɛ kamà olu ye manabɛlɛ ni wɔlɔjuruda dali ani furabulu samani ka kɔnɔ Minɛ ye. Marafa y'u ka kungosogobaw fàali-fɛɛrɛ dɔ ye. U bɛ misiden dabɔ ni ncɔlɔ ye. U bɛ dugukɔnɔ-bagan murutilenw Minɛ ni jonborifli, koronka-minɛ walima nɛgɛka-minɛ (ni dumunifɛndɔ ye).\nЛɔʃimansin, jabaranin, kɔɔrisugu, tlebarika-walan, kalalikɛkɛmansin, pɔnpekɔlɔn , sènfɛjuru, sɛnɛkɛ-mansin ani moto ye yen ko kura nàlenw ye. CMDT ni bɔrnfɔndɛn ni gardɛnm ye baɲumankɛtɔnw ye minnu sèn Dònna yen yiriwaliko la. U ka ɲɛtaa tùn ɲɛsinnen bɛ dugumɔgɔ kàlanni dakun cman na ani kàlanso-jɔw ma.\nBàlan lakɔli Dabɔra 2000 sàn. Fòrobata y'a ye. Lakɔliso in ye dugumadakun fàn fɔlɔta ye. Lakɔlikalan kɔ fɛ, madarsa fana ɲɔɲɛlen b'u fɛ yen. Madarsa kelen de b'u fɛ ye. Nka u ka o madarsaso in ye kɛnyɛrɛyeta ye. A dabɔ ni bì 'cɛ bɛ Taa sàn 20 na. O fana dugumadakun fàn fɔlɔta ye. Blonkɔnɔkalan blon fla fana bɛ bàlakaw fɛ yen, ka Fàra nkosɛbɛnni-kalan kan. Bàlankaw fɛ yen kàlan min yanga ka bòn o ye lakɔlikalan ye nka min Kɔnna ka Dòn tɔw 'ɲɛ o ye blonkɔnɔkalan ye.\nSilamɛya ni kerecɛnya de bɛ bàlankaw fɛ yen. Misiri gansan sàba ni juma misiri kelen de b'u fɛ yen. Yen silamɛya dònbaa ye ʃɛknɛ kulubali ye nka min Nàna ni yen kerecɛnya ye o ye Naani ye. Bàlankaw tnɛ ye ŋoba ani kɔnɔ fin kirikiri dunni ye. U ka dugu dasiri ye ɲana ni mafaraba ye.\nKɔɲɔw ni seliw ni sanyɛlɛmaw ni denkundiw ni tɔnɲɛnajɛw ni ntolatan ani laadalakow ye yenkaw ka ɲɛnajɛlakow ye. U ka fɔlifɛnw ye bari ni gita ni buru ni bala ni bàra ni ntamannin ni dunun ani flen ye. U ka ɲɛnajɛyɔrɔ ye dugu foroba-kɛnɛba ye.\nDàla, fàla ani jɛ ye yen jisigiyɔrɔw ye. A yɔrɔ ninnu na, manɔgɔ ni baman ni bàma ni kaana ni koorokaara ni kooro bɛɛ bɛ Sɔrɔ yen. Jiri suguya caman fana bɛ Sɔrɔ yen kungo 'kɔnɔ i n'a fɔ jala, banan, sanan, genun, nkaba, npeku, zaban, dingɛ, gele, nsira, bumu, ʃì, nɛrɛ, sebe, toro, balazan, ntabakùnba, kòro, woo, ntɔngɛ, ntege, zɛrɛninjɛ, nkalama danga sunsun, zɛkɛnɛ, zaajɛ, bàro, ɲama, gunjɛ, pɔpɔ, nten, gele, siri, dukura ani ntomi. lɛ, Miniɲan, dànkala, nkorongo, kungo-kami, wɔlɔ, gunnajɛ, baninkɔnɔ, warabilen, bàla, waraninkalan ani ntomisan ye kungosogow ye minnu ka teli ka Sɔrɔ yen. Yen kungodaw yet tasɔbala, ŋomana kungo ani ŋɔdibi. Yen kulubaw tɔgɔ Flɛ: ŋɔndibi kulu ani tasɔba kulu.\nKaburudon sàba de bɛ bàlan dugu 'kɔnɔ w'a bɛɛ bɛ dugu ni tlebin 'cɛ. Wa u yɛrɛ ka fɔ la ko foyi ma Nà n'a ye ni dugu bònya tɛ.\nKabakomayɔrɔ kelen bɛ bàlan u b'a Fɔ min ma ko farablon. I n'a fɔ a yɛrɛ tɔgɔ b'a Jira cogo min na, u ka kungo 'kɔnɔ fara dɔ de solaman Falenna yen.\nBlàdon : 2017-04-20 Yɛlɛmako laban : 2017-04-20\nFogo yeko: 1146208 - Bì: 127 - Kalo in: 7798 - Лinan: 67411.\nFura Yeko: 1148 - Bì: 1 - Kalo in: 10 - Лinan: 79.


"Russie": kiritigɛso dɔ ye san saaba bɔɲɔngɔ kaso ɲangili bin fangasina "Alexei Navalny" kan - Radio Paysan Fm\n04 février 2021 à 09h12\n"Natalia Repnikova" ko "Vladmir Poutine" sinacɛba in ye sariya sɔsɔ kadakan a tun ɲangilendon ka kɔrɔ ko wɛrɛ la. O la, a tun yamaruyalentɛ kabɔ a ka so kuma tɛ ka taa dugu wɛrɛ la. Nka ko a ma o sariya ninnu si batɔn. Nka "Navalny" ka nin ɲangili in tɛ ka bɛn diɲɛn jamanabaw ma.\nKabini fangasina "Alexei" in segina kana "Russie" jamana kɔnɔ a ma se ka lafia. A kanubaw fana ka wilikajɔ sen fɛ caman mɛnɛna u cɛma. Kunu yɛrɛ a kiti sen fɛ u dɔ bɔra kana a ka weele jabi, yasa ka jukɔrɔmadondo kɛ, maa 300 ɲɔgɔn de minɛ na ulu fana cɛma. Nin bɛɛ bɛ ka kɛ sababu ye ka "Europe" tɔnba ni "USA" bɛ ka "Russie" marabaw jalaki. Ulu bɛɛ y'u kan bɔ ka fɔ ko fangasina in ka labila teliya kabɔ ni tɔɲɔn in na. I na fɔ "Navalny" yɛrɛ u ko nin bɛɛ ye politiki ko kɛlɛ de ye.\nka fara ulu kan "France" jamana ɲɛma "Emannuel Macron", fana y'a laɲini ko "Alexei Navalny" labila, a ko bɛɛ hakilina tɛ se ka kɛ kelen ye politiki ko la, ko "Russie" marabaw kan ka o ko famuya.\n"France,Allemagne, Royaume-Uni", ninnu bɛɛ de ko ɲangili min bin na "Russie" fangasina kan ko sariya ma tigɛ jɛlenya kan.\n"Navalny "yɛrɛ kanubaw banbalendon halisa, kunu bɔlɔlɔ sira fɛ caman de ye weele-weele kan bila tuguni k'u bɛna wilikajɔba kɛ tuguni.\nKabi kitiso la "Navalny" yɛrɛ y'a kan bɔ ka fɔ k'u bɛ ka ni bɛɛ kɛ a le la kadakan jaman min b'a le kan, k u b'a fɛ k'ulu lasiran. Nka "Russie" Jamana ɲɛmayaso ka kumalase la "Dimitri Peskov" ko "Navalny" nɔ fɛ ko ma kan ka kɛ sababu ye ka fiyɛn don ulu ka jamana ni jamana si cɛ.


Bana don min ni tifoyidi bɔlen don kosɛbɛ. A banakisɛ bɛ sɔrɔ ɲiminw, dabiw, npɛrɛnw ani ngarangaw de fɛ.\nA daminɛ na, a bɛ kɛ i n’a fɔ mura, o kɔfɛ farigan bɛ kɛ a senkɔrɔ, nɛnɛ bɛ a tigi minɛ, dimi bɛ kɛ a kolow la ani a tigi kunkolo bɛ a dimi.\nKurukuru misɛnni i n’a fɔ ɲɔni, olu bɛ bɔ a tigi fari fan bɛɛ la, fo ka a bɔ a ɲɛda la. Tile damadama farigan kɔfɛ, jolisu misɛnniw bɛ se ka sigi a fari kɔrɔ. O kɔfɛ, kurukurumisɛnni bɛ bɔ fari la, a bɛ daminɛ a kaman kɔrɔ fɔlɔ, o kɔ, a bɛ jɛnsɛn a fari tɔ la, ka sɔrɔ ka se bolow ni senw ma (nka a tɛ bɔ a ɲɛda la, a tɛgɛ walima a sentɛgɛ kɔnɔ). O kurukuruw bɛ i n’a fɔ joli misɛnniw.\nA farigan bɛ se ka tile 15 ni kɔ kɛ sen na. Ni dusukunnabana taamasiɲɛ tɛ denmisɛnniw ta sen kɔrɔ, o tɛ basi ye, nka o bɛ se ka kɛ faratiba ye mɔgɔkɔrɔbaw ma. Bana in mana mɔgɔ caman minɛ waati kelen o farati ka bon kosɛbɛ.\nNpɛrɛn mana bana in bila mɔgɔ la, o kinda dimi bɛ se ka bonya, gɛnɛgɛnɛw bɛ funu, u bɛ mɔgɔ dimi kosɛbɛ.\nNi aw sɔmina ko bana in bɛ dɔ la, aw bɛ ladilikan ɲini dɔgɔtɔrɔ fɛ. Jolisɛgɛsɛgɛ bɛ se ka ye a la.\nAw bɛ tetarasikilini (tétracycline) miligaramu 250 forokoni 2 di a tigi ma ni baliku don, siɲɛ 4 tile kɔnɔ fo dɔgɔkun 1 (tile 7) (aw ye sɛbɛn ɲɛ Tetarasikilini lajɛ). Kuloranfenikɔli (chloramphénicol) fana ka ɲi, nka farati bɛ o la (sɛbɛn ɲɛ Kuloranfenikɔli, chloramphénicole lajɛ)\nAw ye saniya tabolow matarafa.\nAw ye dendaya ɲimiw bɛɛ faga.\nAw ye npɛrɛnw faga ka bɔ wuluw la, wa aw kana a to u ka don so kɔnɔ.\nAw ye jakumaw bila ka ɲinɛw faga walima ka u minɛ ni jan ye (aw kana u faga ni pɔsɔnni ye o bɛ se ka basi lase bagan tɔw ni denmisɛnniw ma.\nAw ye ɲinɛnagarangaw faga. Aw kana ɲinɛsuw ta aw bolo la. U garangaw bɛ se ka pan ka yɛlɛ aw la Aw ye ɲinɛsuw ni u la garangaw jeni. Aw bɛ fɛnɲɛnamafagalan kɛ ɲinɛw ka dingɛ kɔnɔ ani u dagayɔrɔw la.


Sìnsinba - Fàkan\nSìnsinba ye 'dugu ye min bɛ Kɔ̀lɔnjɛba kolomi fɛ. Kebila y'a ka galoda n'a ka kafoda ye. Sìnsinba ni Kebila cɛ ye bam 10 ye, a ni Kɔ̀lɔnjɛba ta ye 40 ye. Nka nìn bɛɛ bɛ marabolo min ‘kɔnɔ o ye Sikaso ye. Boyi, Kɔ̀nin, Fàlaba ani Jalaninkɔrɔ ye ‘duguw ye minnu ni Sìnsinba ka sùrun ɲɔgɔn na.\nTɔgɔ wɛrɛ tɛ Sìnsinba la tun. Wa o fana Sɔrɔla a sìgibaa fɔlɔ fɛ.\nSìnsinba Màrala Zàncɛbugu fɛ ka Tὲmɛ. Zàncɛbugu min tùn ye jàmanatigi-dugu ye a lamini na o waati. Sìnsinba dugutigiya ye làadala ta ye, wa a tɛ Yaala 'kìn ni 'kìn 'cɛ fyew. Ni Sàya Bɔr'a la foyi tɛ Sìnsinba dugutigi Bɔ dugutigiya la. Nka ni sàya Sera dugutigi ma yanni kura wɛrɛ ka Sìgi dugu bɛ sàn kelen de Kɛ ka Sɔrɔ màa t'a kùn na. N'o sàn kelen Dafara cɛ min ka Kɔ̀rɔ ni bɛɛ ye u ka dugutigi-bonda la o bɛ Sɔrɔ ka Sìgi. Nùmucɛ kɔnɛ, Màmuru kɔnɛ, Sùmayɛ kɔnɛ, Jòtigi kɔnɛ, Wòjuma kɔnɛ, Bà kɔnɛ, Sànasi kɔnɛ ani Bàbɔ kɔnɛ ye Sìnsinba dugutigi kɔrɔw ye. Nka an bɛ bì min na (2016), Bajanmori kɔkɛ de bɛ Sìnsinba dugutigiya la. Sìnsinba yὲrɛ tu Tìgɛra Jòseri kɔnɛ de fɛ. Sὲnɛkɛla tùn dòn wa o sὲnɛ kelen in de sababuya la a Bɔra Gɔrgoroba ka N'i Sìgi yen na.\nSìnsinba bɛɛ bɛ Bὲn kìn kelen ma. U b'a Weele ko Sìnsinba walima Maayina. A dugu in bònya ye bam 2 ye kɛnɛ naani kɔnɔ. Wa a dugu mɔ̀gɔw man ca ten. Sìnsinba sìgilen b'a sìyɔrɔ flanan na. U bɛ fɔlɔ Weele ko sokɔrɔ.\nSìnsinbakaw ye bamananw ye. Yen jàmuw ye kɔnɛ, Togola, Tarawele ani Sàmakɛ ye. Tarawelelakaw de ye Sìnsinbakaw ka sìnankunw ye. Kan wɛrɛ tɛ Fɔ Sìnsinba bamanankan 'kɔ. Tnɛ foyi tɛ Furuɲɔgɔnya la sìnsinbakaw ni ɲɔgɔn cɛ. Boyi, Fàlaba, Sìrakɔrɔ, Tofa, Jalakɔrɔ, Bafaga ani Jɔ̀nkelen ye lamini-duguw ye furuɲɔgɔnya bɛ Tὲmɛ minnu ni Sìnsinba 'cɛ.\nSὲnɛ de ye sìnsinbakaw ka baaraw la belebele ye. U ka sὲnɛfɛn fànba ye ɲɔ̀, kàba, kɔɔri, tìga, saɲɔ, ku, woso, tìganinkuru, bananku, bὲnɛ, je, bàra, galama, ʃɔ̀, zɛrɛ ani kùrubaa ye.\nNakɔbaaraw fana 'sèn bɛ yen baaraw la. U ka jiriforow la, mangorow, manjew, lenburuw, sɔ̀mɔw ani bùyagiw y'u ka jiriba sὲnɛtaw ye.\nNakɔlafɛn-kunda, u bɛ nkɔyɔ, ʃù, fòronto, tamati, tùbabunkɔyɔ, jaba ɲùgu, salati, pɔmitɛri, gan, kɔ̀nkɔn, melɔn ani sira Sὲnɛ.\nBaganmara fana yiriwalen dòn Sìnsinba kosɛbɛ. Mìsi, bà, saga, fàli, wùlu, jakuma ani lὲ ye yen bagan marataw ye.\nSìnsinbakaw ka kamanmafɛn màrata dàn ye ʃὲ, kami ani jὲnɛntubannin ye.\nMɔni bɛ Kɛ Sìnsinba, kɛrɛnkɛrɛnneya la làadala ta. U bɛ mɔni Kɛ yɔrɔ minnu na ye Numaman, fàla ani warakɔ ye.\nSìnsinbakaw bɛ Jago mìsɛnnin dɔw Kɛ i n'i fɔ Bùtigifeere, sὲnɛfɛn-feere, ani baganw.\nSìnsinba dònsobaw bɛ bolodon Kɛ.\nDugu yiriwali fɛn minnu bɛ Sɔrɔ Sìnsinba o dɔw ye ɲɔ̀ʃimansin, kɔ̀lɔn ŋana, jabaranin, kɔɔrisugu, kalalimansin, moto, kɛnɛyaso, jibanbe, ani sèfɛjuru ye.\nLakɔlikalan Dabɔra 1995 sàn na Sìnsinba. Jàmana ka kàlanso dòn. U ka kàlanso ye dugumadakun fàn fɔlɔ ta ye. O min b'a tà sàn 1lɔ la ka Taa sàn 6 la. N'a Bɔra lakɔli la kàlan sugu wɛrɛ tɛ Sìnsinba.\nSìlamɛya ye sìnsinbakaw ka batofànba ye. Alisilamɛya mìsiri kelen b'u fɛ yen nɔ. Sìlamɛya nàli Sana kɔnɛ fɛ o ni bì cɛ bɛ sàn kὲmɛ (100) ɲɔgɔn Bɔ. O bɔlen 'kɔ a la jinɛsɔnda kelen fana bɛ yen n'a bɛ Weele ko Kɔ̀lɔba. Sìnsinba tnɛ ye danfin ye. U ka dugu dasiri ye bàma ye.\nDùnun sugu minnu bɛ Sìnsinba ye dìdadi, kamalennkɔnin, ya, gìta, yabara, jènbe, fle ani kekenin. Ninnu bɛɛ bɛ Fɔ denkundiw ni kɔɲɔnw na. Wa a ka c'a la a ɲɛnajɛw bɛ Kɛ fὲrɛ min na o bɛ Weele ko bondala. Ntòlantan ni nὲgɛsoboli ye yen ɲɛnajɛko dɔw ye fana.\nKɔ fla dàla kelen ani fàla kelen bɛ Sìnsinba kungo 'kɔnɔ. A yɔrɔ ninnu na jɛgɛ sugu minnu bɛ Sɔrɔ yen ye kɔ̀nkɔn, zeku, zara, wùlujɛgɛ, sajɛgɛ nàna ani wòni ye. Bamaw, kaanaw, koorow, kòorokaara ani ntòriw fana bɛ Sɔrɔ a jisigiyɔrɔw la. Sìnsinba jiribaw la fànba ye jala, banan, sanan, genun, nkaba, npeku, dingɛ, gele nsira, bumu, ʃì, nὲrɛ, sebe, tòro ani ntama ye. Kungosogo minnu Ye ka Di yen olu ye lὲ, bàla, mìnɛn, nkolonin, warablen, miniɲan, dànkalan, ntomisa, nkorongo, dùga, kungo kami, wɔlɔ, digon, tentannin ani tonkanjɔ ye. 'Tɔgɔ kɛrɛnkɛrɛnnen dɔw bɛ Sìnsinba kungobolo dɔw la i n'a fɔ fòrojan, tùmu, gaka, falakungo, kɛlɛlatubo ani farakɔ.\nYen kaburudo tlalen dòn fla ye, denmisɛnninw ta ani màakɔrɔbaw ta, wa a fla bɛɛ bɛ Sɔrɔ dugu ni tlebin 'cɛ.\nSàn waatiyɛlɛma minnu bɛ Kɛ sìnsinbakaw fɛ yen, olu ye samiɲɛ, kawulɛ, tlema, ani fonɛnɛ ye. Yen, sanji nàtaw ka Ca samiɲɛ fɛ. 'Tùma caman fùnteni hakɛ sannadan bɛ T'i Jɔ̀ 39 na. Nka yen nɛnɛ hakɛ dugumadan tɛ Tὲmɛ 15 kan 'tùma caman na.\nKabakomayɔrɔ minnu bɛ Sìnsinba ye kɔ̀lɔba, kɔ̀tu ani falakɔnɔna ye. Nka kɔ̀lɔba y'u la tɔgɔbɔlenba ye.\nBlàdon : 2016-07-12 Yɛlɛmako laban : 2017-03-19\nFogo yeko: 1146117 - Bì: 36 - Kalo in: 7707 - Лinan: 67320.\nFura Yeko: 1311 - Bì: 1 - Kalo in: 5 - Лinan: 50.


Penisilini, Pénicilline: banakisɛfagalan ɲumanbaw\nKunnafoniw furaw kan\nBanakisɛfagalanw bɛ banakisɛw kɛlɛ\nBanakisɛfagalanw ye furaw ye minnu bɛ banakisɛbanaw kɛlɛ. U tɛ mako ɲɛ sangarannabanaw la i n’a fɔ nparacan, ɲɔni, murafarigan, walima mura gansan.\nBanakisɛfagalan bɛɛ tɛ banakisɛbanaw bɛɛ furakɛ. Banakisɛfagalan minnu dilancogo ye kelen ye ye olu ye kulu kelen ye. A ka fisa ka banakisɛfagalanw suguya dɔn ka a da nin sababu fila in kan:\nBanakisɛfagalan minnu ye kulu kelen ye olu ka teli ka bana suguya kelen furakɛ. O kɔrɔ ye ko aw bɛ se ka kulu kelen kɔnɔfura dɔ falen a ɲɔgɔn wɛrɛ ta la.\nNi awfari tɛ sɔn kulu min kɔnɔfura dɔ la, a fana sɔn man di o kulu kelen kɔnɔfura wɛrɛw la. O b’a jira ko aw ka kan ka kulu wɛrɛ furaw ta.\nBanakisɛfagalanw dili ka kan ka kɛ k’a kuntaala foori. U tali jɔli k’a sɔrɔ don hakɛ fɔlen ma dafa, o bɛ na ni banakisɛ kolo gɛlɛyali ye ka taa a fɛ.\nPenisilini furaw ye banakisɛfagalanw la ɲumanba dɔw ye. Penisiliniw bɛ banakisɛw kɛlɛ minnu caman ye nɛtabanaw ye. Penisiliniw tɛ mako ɲɛ nin bana ninnu na: kɔnɔbɔli, ɲɛgɛnɛsiralabanaw, kɔdimi, birintiliw, mura, nparancan, ani sankaranbanaw (sɛbɛn ɲɛ Bana yɛlɛmabaliw ni Bana yɛlɛmataw lajɛ).\nPenisilini bɛ suma miligaramu na (mg) walima hakɛ la min bɛ wele ko inite (Unité, U). Ni penisilini G don, mg 250 = U 400.000 ye.\nMɔgɔ fanba fɛ, penisilini ye fura ɲuman ye. A tata hakɛ dantɛmɛni bɛ se ka kɛ warilatiɲɛ ye nka o tɛ fɛn kɛ a tabaga la.\nPenisilini dɛsɛli bana dɔw la\nPenisilini bɛka dɛsɛ bana dɔw la. O kɔrɔ ye ko kɔrɔlen, penisilini tun bɛ se ka o bana ninnu kɛnɛya. Nka bibi in na, penisilini tɛka o baara kɛ bilen. Ni bana tɛ ka se ka furakɛ penisilini lakodɔnnen fɛ, banakisɛfagalan wɛrɛ bɛ se ka ta ka lajɛ walima penisilini suguya wɛrɛ bɛ se ka lajɛ. Misali la, galakanɔrɔ bɛ kologɛlɛya penisilini kɔrɔ tuma dɔw la. Aw bɛ se ka kotiri (ɲɛ Kotiri, Cotrimoxazole, TMP-SMX) lajɛ a nɔ na walima eritoromisini (ɲɛ Eritoromisini: min bɛ penisilini nɔnabila).\nKunnafoni nafama penisilini sugu bɛɛ kan (ka fara anpisilini ni amɔkisisilini kan)\nMɔgɔ dɔw fari tɛ sɔn penisilini la. Faritanabana nɔgɔman bɛ na ni kurukuru bɔli ye fari la. O ka teli ka na waati jan walima tile caman tɛmɛnen kɔ fura tali kɔ fɛ. A bɛ se ka mɛn a tigi la ka tile damadɔ kɛ. Ni o kɛra, aw bɛ penisilini tali dabila o yɔrɔ bɛɛ. Ŋɛɲɛmadafuraw bɛ se ka dɛmɛ kɛ ka ŋɛɲɛ ban. Kɔnɔdimi ni kɔnɔboli sɔrɔli penisilini tali fɛ olu tɛ jate faritanabanaw ye, hali ni olu ka jugu, o tɛ penisilini tali dabilakun bɔ.\nPenisilini kɛ man teli ka faritanabana juguman bila mɔgɔ la. Penisilini talen kɔ sanga kungurunni kɔnɔ, a tigi fari bɛ bilen a kan, a ngɔnɔ bɛ tɔn ani a dawolow, a ninakili bɛ gɛlɛya, a fanga bɛ dɔgɔya, fo ka a laban kirinni ma. O tɛ taamasiɲɛ ɲuman ye. Aw bɛ epinefirini pikiri kɛ a tigi la o yɔrɔnin bɛɛ la (aderenalini, adrénaline). Aw bɛ aw jija epinefirini ka sɔrɔ aw bolo kɔrɔ tuma bɛɛ penisilini pikiri kɛ waatiw la (aw ye sɛbɛn ɲɛ Penisilini pikiri kɔ gɛlɛyabaw kunbɛncogo laje).\nMɔgɔ min fari tɛ sɔn penisilini la, a sugu fan si man kan ka di o tigi ma tuguni – anpisilini, amɔkisisilini, walima dɔ wɛrɛw. A dunta fara a pikiri kan, ninnu si tɛ se ka di a tigi ma bilen, barisa ni aw ye a dɔ di a ma, bana bɛ se ka juguya ka tɛmɛ kɔrɔlen kan min bɛ se ka a tigi faga. Mɔgɔ minnu fari tɛ sɔn penisilini la, olu bɛ se ka eritoromisini walima banakisɛfagalan sugu wɛrɛ ta a nɔ na.\nPenisilini dunta bɛ bana furakɛ ka ɲɛ. Farati bɛ penisilini pikiri la. A bɛ se ka faritɛnɛbanaw ni gɛlɛya wɛrɛw lase mɔgɔ ma. Ola a pikiri ka kan ka kɛ ni hakili ye.\nAw kana penisilini pikiri kɛ fo ni bana ka jugu.\nSani aw ka penisilini pikiri kɛ, aw ye yɛrɛtangacogow lajɛ sɛbɛn ɲɛ Penisilini pikiri kɔ gɛlɛyabaw kunbɛncogo.\nPenisilini dunta: penisilini V, penisilini VK (Pénicilline par voie orale, pénicilline V, pénicilline VK)\nA furakisɛlama miligaramu 250 (400.000 Unités) bɛ sɔrɔ\nA jilama bɛ sɔrɔ fana, ani furamugu min bɛ ɲagami ji la\nPenisilini dunta (min ni a pikiri tɛ kelen ye) o bɛ se ka kɛ bana nɔgɔmanninw na ani minnu dimi man jugu ten, olu la dɔw ye:\nNgɔnɔdimi fariganma sudabali (kannabagani)\nHali ni aw ye bana furakɛli daminɛ ni penisilini pikiri ye, aw bɛ se ka a furakɛli laban ni a dunta ye ni bana ye nɔgɔyali daminɛ. Ni nɔgɔya tɛ ka don bana na tile 2 walima tile 3 kɔnɔ, aw bɛ yɛlɛma banakisɛfagalan wɛrɛ kan ka to ka dɔgɔtɔrɔ ɲininka o ka aw bila sira.\nWalasa fura talen ka mako ɲɛ farikolo ye ka ɲɛ, aw bɛ penisilini ta aw kɔngɔtɔ, lɛri 1 ɲɔgɔn sani aw ka dumuni kɛ walima lɛri 2 ɲɔgɔn dumuni kɔfɛ.\nAw bɛ a miligaramu 25 ka se miligaramu 50 ma di a tigi ma kilogaramu kelen o kilogaramu kelen jate la, o min y’a tilalen ye ka kɛ tako 4 ye don o don tile 10 kɔnɔ. Ni aw tɛ se ka den pese k’a girinya dɔn, aw bɛ fura hakɛ suman ka a bɛn si hakɛ ma.\nSani den ka san 1 sɔrɔ: aw bɛ mg 62.5 di siɲɛ 4 don o don tile 10 kɔnɔ\nSan 1 ka se san 5 ma: aw bɛ mg 125 di siɲɛ 4 don o don tile 10 kɔnɔ\nSan 6 ka se san 12 ma: aw bɛ mg 125 ka se mg 250 ma di siɲɛ 4 don o don tile 10 kɔnɔ\nSan 12 sanfɛ: aw bɛ mg 250 ka se mg 500 ma di siɲɛ 4 don o don tile 10 kɔnɔ.\nBana jugumanbaw la, aw bɛ hakɛ dita fɔlen ninnu ɲɔgɔn 2 di a tigi ma.\nKolocifarigan juguman na (rhumatisme articulaire aigu)\nDenmisɛnw: aw bɛ mg 250 di siɲɛ 2 don o don tile 10 kɔnɔ\nBalikuw: aw bɛ mg 500 di siɲɛ 2 don o don tile 10 kɔnɔ\nPenisilini pikiri suganticogow ɲuman\nPenisilini suguya dɔw ka bana kɛlɛli ka teli, nka u ka baara kuntaala man jan. Penisilini suguya wɛrɛw ka furakɛli ka suma, nka u ka baara kuntaala ka jan kosɛbɛ. Waati dɔw la, a suguya dɔ ka fisa ni dɔ ye.\nPenisilini teliman, min ka baara kuntaala man jan (action brève) Nin penisilini suguyaw ka banakɛlɛ ka teli nka u ka baara kuntaala man jan. Tɔgɔ caman bɛ fɔ u ma, misali la, i n’a fɔ penisilini bɛnzili, benzylpénicilline, penisilini yelenta, penisilini G sɛgɛma, pénicilline G, ani penisilini G pikirijilama. A jirala ko nin penisilini suguyaw ka baara ka teli nka u tɛ waatijan kɛ mɔgɔ fari, u pikiri ka kan ka kɛ (siɲɛ 4 fo ka se siɲɛ 6 ma) lɛri 4 o lɛri 4 walima lɛri 6 o lɛri 6. Penisilini min ka baara ka teli, o de ɲɔgɔn tɛ banamisɛnni jugumanbaw furakɛli la ani minnu mako bɛ penisilini kɛko caman na: misali la kɛlɛbɛw walima sinkɔrɔkɛrɛdimiw.\nPenisilini minnu ka baara kuntaala man jan, a man surun (action intermédiaire): Penisilini porokayini walima bɛnzili penisilini porokayini. U ka baara ka suma ani u bɛ to mɔgɔ fari la tile kelen ɲɔgɔn, o la u pikiri ka kan ka kɛ siɲɛ kelen tile kɔnɔ. Penisilini porokayini walima porokayini ni penisilini faralen ɲɔgɔn kan o min banakɛlɛ ka teli, o de ɲɔgɔn tɛ banamisɛnni caman furakɛli la, bana minnu furakɛli tɛ taa penisilini kɔ.\nPenisilini min ka suma, min ka baara kuntaala ka jan (action prolongé): Penisilini bɛnzatini G walima bɛnizili penisilini bɛnzatini. Nin penisilini suguya bɛ don mɔgɔ fari la dɔɔni dɔɔni ani a bɛ mɛn baara la fo kalo kelen ɲɔgɔn. A bɛ kɛ ka mimi banakisɛma ani damajalan furakɛ, ani fana a bɛ murafarigan kunbɛn. Penisilini suguya don min kɛli ka ɲi nin banabagatɔ la min sigiyɔrɔ ka jan furakɛlikɛla la walima ni banabagatɔ tɛ se ka penisilini kunu. Ni banamisɛn juguman tɛ, pikiri kelen ka kan ka o ɲɛ. A ka c’a la, penisilini bɛnzatini G ni penisilini suguya wɛrɛw de faralen don ɲɔgɔn kan, penisilini minnu ka baara ka teli.\nPenisilini pikiri, penisilini G (Pénicilline injectable, pénicilline G, benzylpénicilline)\nPenisilini pikiri bɛ kɛ bana juguman dɔw kama, i n’a fɔ:\nNi kolo karilen dɔ ye wolo sɔgɔ ka bɔ\nPenisilini pikiri suguya caman bɛ sɔrɔ. U danfara ye: a dɔw bɛ baarakɛ fari la ka mɛn ka tɛmɛ dɔw kan.\nPenisilini kisɛ, Pénicilline cristalline, Penisilini bɛnzili, Benzylpénicilline, penisilini G, Pénicilline G, etc. (Penisilini min ka baara kuntaala man jan).\nPenisilini kisɛ walima a suguya wɛrɛ minnu ka baara kuntaala man jan, olu tacogo bana juguw la:\nPikiri min bɛ kɛ lɛri 4 o lɛri 4, tile 10 ka se tile 14 ma.\nA pikiri kɛ o kɛ, aw bɛ hakɛ min ta, o filɛ:\nBaliku ni den min si ka ca ni san 8 ye: 1.000.000 hakɛ pikiri (1 million U)\nDen san 8 ka se san 8 ma: 500.000 hakɛ (500.000 U)\nDen minnu tɛ san 3 bɔ: 250.000 (150.000 U) siɲɛ 2 dɔrɔn.\nNi bana ka jugu kosɛbɛ, aw bɛ dɔ fara fura dita kan.\nPorokayini (kuntaala hakɛlama, la procaïne, action intermédiaire)\nPikiriw bɛ kɛ sogobu fɛ (intramusculaire, IM), a tɛ kɛ jolisira fɛ (intraveineuse, IV).\nAw b’a hakɛ (Unité) 25.000 ka se hakɛ 50.000 ma, o pikiri kɛ kilogaramu kelen o kilogaramu kelen na don o don. Aw kana tɛmɛ hakɛ 4.800.000 kan. Ni den girinya dɔncogo tɛ aw bolo, aw bɛ fura dita bɛn a si hakɛ ma:\nDen kalo 2 ka se san 3 ma: aw bɛ a hakɛ 150.000 pikiri kɛ a la siɲɛ 1 don o don tile 10 ka se tile 15 ma.\nSan 4 ka se san 7 ma: aw bɛ a hakɛ 300.000 pikiri kɛ a la siɲɛ 1 don o don tile 10 ka se tile 15 ma\nSan 8 ka se san 12 ma: aw bɛ a hakɛ 600.000 pikiri kɛ a la siɲɛ 1 don o don ka tile 10 fo ka se tile 15 ma.\nSan 12 sanfɛ: aw bɛ a hakɛ 600.000 ka se 4.800.000 pikiri kɛ a la siɲɛ 1 don o don tile 10 ka se tile 15 ma.\nAw kana sɔn k’a di den ma min si tɛ kalo 2 bɔ fɔlɔ fo ni penisilini walima anpisilini suguyasi tɛ aw bolo. Ni penisilini dɔrɔn de bɛ aw bolo, aw bɛ o hakɛ 50.000 pikiri kɛ siɲɛ 1 don o don tile 10 kɔnɔ.\nBanajuguw la, aw bɛ fura tata hakɛ kofɔlen ɲɔgɔn fila ta.\nPorokayini ni penisilini ɲagaminen ɲɔgɔn na, o ni porokayini gasan bɛɛ bɛ baara kelen kɛ.\nBɛnzatini bɛnzilipenisilini, penisilini G, penisilini bɛnzatini (min bɛ mɛn ka baarakɛ farikolo la)\nA pikiri bɛ kɛ sogobu dɔrɔn fɛ (IM), a tɛ kɛ jolisira fɛ (IV).\nDen minnu bɛ kg 30 duguma, walima san 1 ka se 7 ma: aw bɛ a hakɛ 300.000 ka se 600.000 pikiri kɛ a tigi la siɲɛ 1 dɔgɔkun kɔnɔ. Ni bana man jugu kosɛbɛ, pikiriko kelen ka teli k a o kɛnɛya.\nDenmisɛn kɔrɔbaw ni denmisɛn minnu bɛ kg 30 sanfɛ, walima n’u si ka ca ni san 8 ye: aw bɛ a hakɛ miliyɔn 1.2 pikiri kɛ a la. Ni bana man jugu, pikiriko kelen ka kan ka bɔli kɛ.\nNi kannabagani don, aw bɛ hakɛ kofɔlen in pikiri kɛ a tigi la.\nNi kolocifarigan ye mɔgɔ min minɛ: aw bɛ hakɛ kofɔlen in pikiri kɛ a tigi la siɲɛ 1 dɔgɔkun 4 o dɔgɔkun 4. Aw bɛ tɛmɛ n’o furakɛli ye san 5 ka se san 10 ma walasa kolobana kunbɛn min bɛ na ni sɔnkunnabana ye.\nNi danna don denyɛrɛni na: aw bɛ a hakɛ 50.000 pikiriko 1 kɛ a tigi la kilogaramu kelen o kelen.\nKulɔkisisilini ye penisilini (pénicilline) suguya dɔ ye. A bɛ kɛ ka banaw furakɛ penisilini gansan dɛsɛra bana minnu na, i n’a fɔ joginda juguman (joginda nɛma) walima kɔlɔladimi. Ni kulɔkisisilini tɛ aw bolo, aw ye dikulɔkisisilini, dicloxacilline di.\nFɔɔnɔnege, fɔɔnɔ, kɔnɔboli, farigan, ni kurundimi.\nNi a tigi fari tɛ sɔn penisilini la, aw kana kulɔkisisilini di a ma.\nKulɔkisisilini bɛ se ka bangekɔlɔsi furakisɛw fanga dɔgɔya. Aw ye fɛɛrɛ wɛrɛw kɛ, i n’a fɔ manani(i n’a fɔ fugulan nafama) ka sɔrɔ aw bɛka fura in ta\nBana caman furakɛli la\nNi denmisenniw don, aw bɛ a miligaramu 25 ka se 50 ma, aw bɛ o di den ma a girinya kilogaramu kelen o kelen na don o don, siɲɛ 4 tile kɔnɔ. Ni balikuw don, aw bɛ fura in miligaramu 25 ka se 50 ma, aw bɛ o di baliku ma a girinya kilogaramu kelen o kelen na don o don, siɲɛ 4 tile kɔnɔ. Ni aw tɛ se ka a tigi girinya hakɛ ta, aw bɛ a tata hakɛ kaɲɛ ni a si ye.\nSan 2 duguma: aw bɛ a miligaramu 75 di siɲɛ 4 don o don.\nSan 2 ka se san 10 ma: aw bɛ a miligaramu 125 di siɲɛ 4 don o don.\nSan 10 sanfɛ: aw bɛ a miligaramu 250 fo ka se 500 di siɲɛ 4 don o don.\nNi murujoginda walima marifajoginda don, aw bɛ a hakɛ kofɔlenw di don o don, tile 10 fo ka se tile 14. Ni joginda nɔgɔlen dɔn, walima joginda bɛ a tigi kɔnɔ na, aw bɛ metoronidazɔli, métronidazole di a ma fana.\nNi kolo karilen ka a kun bɔ sogobu fɛ (kolo kun bɔlen) aw bɛ a hakɛ kofɔlenw di don o don, tile 5 fo ka se tile 7 ma. Ni joginda nɔgɔlen don kosɛbɛ, aw bɛ metoronidazɔli, métronidazole di a ma fana.\nDikulɔkisisilini ye penisilini (pénicilline) suguya ye A bɛ kɛ ka banaw furakɛ penisilini gansan dɛsɛra bana minnu na. Ni dikulɔkisisilini tɛ aw bolo, aw ye kulɔkisisilini, cloxacilline di.\nFɔɔnɔnege, kɔnɔdimi, dumunikɛbaliya.\nNi a tigi fari tɛ sɔn penisilini la, aw kana dikulɔkisisilini di a ma.\nAw kana a di denyɛrɛni ma.\nDikulɔkisisilini bɛ se ka bangekɔlɔsi furakisɛw fanga dɔgɔya. Aw ye fɛɛrɛ wɛrɛw kɛ, i n’a fɔ manani (i n’a fɔ fugulan nafama). ka sɔrɔ aw bɛka fura in ta\nAw bɛ kotiri dili dabila a tigi ma ni a ka sugunɛ ɲɛ bɛ i n’a fɔ finman, ni a banakɔtaa ɲɛ bɛ i n’a fɔ bugurinjɛ, walima a fari ni a ɲɛw bɛ kɛ nɛrɛ ye (i n’a fɔ sayi nɛrɛ).\nAw ye Dikulɔkisisilini ta ni ji wɛri ɲɛ kelen. Aw bɛ dikulɔkisisilini ta aw kɔngɔtɔ, lɛri 1 ɲɔgɔn sani aw ka dumuni kɛ walima lɛri 2 ɲɔgɔn dumuni kɔfɛ.\nDenmisɛnw ni balikuw: aw bɛ a miligaramu 12,5 fo ka se 25 ma, aw bɛ o di k’a da a tigi girinya kilogaramu kelen o kelen na don o don, siɲɛ 4 tile kɔnɔ.\nNi aw tɛ se ka a tigi girinya hakɛ ta, aw bɛ a tata hakɛ kaɲɛ ni a si ye:\nSan 1 duguma: aw bɛ a miligaramu 20 di siɲɛ 4 don o don.\nSan 1 ka se san 5 ma: aw bɛ a miligaramu 30 di siɲɛ 4 don o don.\nSan 6 ka se san 12 ma: aw bɛ a miligaramu 80 di siɲɛ 4 don o don.\nSan 12 sanfɛ: aw bɛ a miligaramu 125 fo ka se 250 di siɲɛ 4 don o don.\nNi joginda juguman don (joginda nɛma), aw bɛ a hakɛ kofɔlenw di don o don, tile 5 fo ka se tile 7 ma. Ni joginda nɔgɔlen don kosɛbɛ, aw bɛ metoronidazɔli, métronidazole di a ma fana.\nNi jeninida juguman don, aw bɛ a hakɛ kofɔlenw di don o don, tile 5 fo ka se tile 7 ma. Ni jeninida ka dun, walima ni farigan bɛ a tigi la, aw bɛ a hakɛ kofɔlenw di don o don, tile 10 fo ka se tile 14 ma.


L'école expliquée aux Parents - Kalanso ka baara Franci - Onisep TV\nka kalan gnafo dénfawou yé ékolisso ka mission bé min yé Franci kono Dénfa dé bé awouyé, ani dén kélén wala chiyaman bé awou bolo Dén miwou bèè siguilén franci kono, ni francè débé ouyé wala francè té ouyé, ka taga èkolisso la obé ika drouwa déyé, hali ni ayé atèrè ibé bo djamana chi la, i kèla diina chi la, ni raci chi kèra iyé, ni tchè kèra iyé wala mousso dé bé iyé. Bi, ni èndikapé kèra dén chi yé, o bèè biissé ka taga ékoli la. ékoli ka baara débé ka donin di moghowou ma, ka kalan diya idén yé, ka a madèmèn pourké a béssé ka yèrè ka comppétanci la djiriwa ani ka aka baara nogoya i kakané ka don, ko franci konola la, ékoli publik bé gratui déyé Dénwou bé taga ékoli publik déla, ka damina matèrnèli la ka taga sii licé la, outé ékoli sara la. livrou wou bé chinka awou dénwou ma gratui déla awou kakan ka kalankè fénwou né dron san, ikomi i manafo ouka crèyon, ouka chèbèlikè cayé…., ka ouka damounikè yoro sara, wala ouka logéman, ni a tèrèla abé domouninkè ani ka sinogo ékolisso déla, ani ibéna dépansi doguèrè wari sara. niyé a décidé ka idén bila ékoli privé la, ibéna aka kalan sara kalan bé diyagoya ka damina sangui 6 ma ka taga sangui san 16 la, konin niyé idén dogon matèrnèli la a sangui 3 odé kagnin, hali sangui 2 o fana kagnin. A béna afamouya ani mogo guèrèwou bé vivé gna minkan, ka comuniké, ka kouma, ka déssèn kè. Ani Abéna sé sèbèli kalan na, ka sé sèbèli kèla, ka contèni kè, ka famouyali kè. èkoli béna diya ayé, ani yèrè magnina kalan té dana san 16 ma, paské awou dénwou kakané ouka djanfa kalan na objectif kélén débé ékoli ni démbaya la. Allahma idén kalan na, kaban kakè citoyen yé min ka drouwa ni aka devoiri bé abolo Kalanmo tchè bonin yéno, é yèrè fana kakan ka roli do joué ka surveillé, ka djantokè ala, ani ka couragi dogon idén na, aka kalan ikomi é débé moyiba yé, é dé béssé ka idén dèmèn aka orientation ni aka choi wou la, ani aka kalan kognawou la, pourké aka kè architecte yé don dola, minisé yé, journalissi yé, peintiri kèla yé, vétérinèri, librairi kono baara la, comptablou yé, fleurissi, secrétèri, chimisti, archéologui, gendarmoun, doctèri yé, stylisti yé, avion bolila yé, photografou yé, fénkoro férékèla, kouma latamina yé, réceptionissi yé, biologissi yé, filimoun tournéla yé, géomètri....


Fden Sangarɛ - Fàkan\nFàden Seku Sangarɛ ka yɛrɛkofɔ\nKr Seku Sangarε ye dànkelen dɔ ye bamanankan lafali baaraw la. Mɔgɔ dòn min ye sìgida yiriwali kàlanw Kε. O kàlanw waleyali siratigε la, a ka baara Sera den balodεsεtɔw ladonni ma. O y’a Blà ka balodɔn faamuya sira Taama. A ye den caman ni Kisi n’a ka balodɔn dɔnniya ye Mali dugumisεnninw na bàɲuman-kεtɔn dɔw la i n’a fɔ Medicine for Mali n’a ɲɔgɔnnaw. A bε den balodεsεtɔw ladoncogo Dɔn k’u fari Lafa n’a ma Kε ni dɔgɔtɔrɔso-lataa ye. A bε denbaw Dege balo nafama dlacogo la ka Di denw ma.\nA sàn 24 Flε nin ye, Kr Seku bε baara Kε bamanankan na sìgidaw yiriwali ‘kɔnɔ. A ye forobakεnεya baaraw da Minε SAVE THE CHILDREN na ka Tla k’o dɔw Kε ADRA MALI la. Nin bεε la, Seku Sangarε ye zana ‘dɔnbaajε ye bamanankan na. A yεrε ɲuman na, “mɔgɔ kelen bololatulu tε Se ka sama Mun”. A b’o zana in Da ka jama Suguni ka Kε fàsokanw baarali kan.\nKan ni Yiriwa cɛbɔ dòn. A ye sɛbɛn dɔw Bayɛlɛma ka Bɔ fransɛkan na ka Blà bamanankan na, balodɔn kan. A ka zana sɛbɛnnen fana bɛ bà kelen ni 'kɔ Bɔ. A 'sèn bɛ poyisɛbɛn ni sɛbɛnni sugu caman na bamanankan lafali kama.\nBlàdon : 2016-07-07 Yɛlɛmako laban : 2017-01-07\nFogo yeko: 1147175 - Bì: 459 - Kalo in: 8765 - Лinan: 68378.\nFura Yeko: 8768 - Bì: 1 - Kalo in: 7 - Лinan: 66.


USA : Joe BIDEN ye Donald Trump ka sariya talen caman bɔrɔtɔ - Radio Paysan Fm\nUSA : Joe BIDEN ye Donald Trump ka sariya talen caman bɔrɔtɔ\n04 février 2021 à 09h14\nUSA jamana na, kabini Joe Biden sigidon fangala, a ye Donald Trump ka sariya talen caman bɔrɔtɔ, o de ye ka Trump ka kogo jɔli jɔ Mexique dancɛ la.\nWa sariya kura dɔ fana ye ka tunkarankew gɛni jɔ tile 100 kɔnɔ. An ni ka sɛbɛn di tungaranke miliyɔn tan ni kelen ɲɔgɔn ma. Kunu fana Joe Biden ye fɛɛrɛ kura wɛrɛw ko fɔ. Nin bɛɛ kɛra nisondiya ba ye tungarankew ka lafasatɔnw ma. Nka "Edwin Carmona-Cruz " tunkarankew ka lafasabaga "Californie" marala, ale ko caman kan ka kɛ halisa.\nJoe Biden n'a ka marabajɛkulu kɛlɛn filɛ ka sababu ɲuma sɔrɔ ka fanga kɔrɔ ka sariya juguw bɔrɔtɔ. U ka nin fɛrɛ kuraw bɛ na kɛ sababu ɲuma ye maa ba yirika de ma. Ulu minnu tun bɛ degu kɔnɔ kabini san caman k'o sababu kɛ sɛbɛn ko ye.\n"Nin bɛ na kɛ sabau ɲuma ye ne yɛrɛ ka somɔgɔ caman de ma. Nka halisa an kan ka jateminɛ kɛ kow la. U fɛn o fɛn mana fanga sɔrɔ, o kɛra repibilikɛnw ye walima demokaratiw degun bɛ tukarankew kan. Sisan banajugu bɛ an kan, nka o bɛla tunkaranke caman de b'u bolo kasobonw kɔnɔ. An bɛ min ɲinin maraba kuraw fɛ, o ye u ka fɛɛrɛw bila senkan, yasa tunkaranke ka gɛni kabɔ jamana kɔnɔ, o ka se ka dabila pewu san nataw la".


REDE MISSIONÁRIA: Galasikaw (Bambara: Mali)\nGalasikaw (Bambara: Mali)\n1 Ne Paul bɛ nin sɛbɛn ci, ne min kɛra ciden ye, nka mɔgɔw ma ne ci, o cidenya fana ma bɔ mɔgɔ la, fɔ Yesu Krisita yɛrɛ ani Fa Ala, o min y'a lakunun ka bɔ suw cɛma. 2 Balima minnu bɛɛ bɛ ne fɛ yan, ne ni olu bɛ nin sɛbɛn ci Galasi jamana egilisiw ma. 3 An Fa Ala ni Matigi Yesu Krisita ka nɛɛma ni dususuma di aw ma. 4 Krisita y'a yɛrɛ di an ka jurumuw kosɔn, walisa ka an tila nin diɲɛ juguman la, ka kɛɲɛ ni an Fa Ala sago ye. 5 Nɔɔrɔ ka da ale kan badaa-badaa! Amiina. 6 Min ye aw wele Krisita ka nɛɛma barika la, aw ye o bila joona ka aw yɛlɛma Kibaru Duman sifa wɛrɛ fan fɛ, o de ye ne kabakoya haali. 7 A tɛ ko Kibaru Duman wɛrɛ bɛ yen, nka mɔgɔ dɔw b'a kan ka aw hakili ɲaami. Olu b'a fɛ ka Krisita Kibaru Duman yɛlɛma. 8 Nka ni an yɛrɛw wala sankolola mɛlɛkɛ dɔ bɛ Kibaru Duman wɛrɛ fɔ aw ye, min ni an ka fɔlɔ fɔlen tɛ kelen ye, o tigi ka danga! 9 An y'a fɔ ka ban cogo min na, ne bɛ segin o kan sisan tun ko: Ni mɔgɔ dɔ ye Kibaru Duman wɛrɛ fɔ aw ye, ni o tɛ aw ka minɛlen ye, o tigi ka danga! 10 Ayiwa, ne b'a fɛ ka ne ko diya mɔgɔw ye wa, wala Ala ye? Yala ne b'a fɛ ka mɔgɔw diyaɲekow kɛ wa? Ni ne tun b'a fɛ ka mɔgɔw diyaɲekow kɛ halibi, ne tun tɛna kɛ Krisita ka baaraden ye. 11 Balimaw, ne b'a fɔ aw ye k'a jɛya ko ne ye Kibaru Duman min fɔ aw ye, o ma bɔ mɔgɔw la. 12 Ne ma o sɔrɔ mɔgɔ fɛ. Mɔgɔ si fana ma ne kalan o la, nka a jirala ne la Yesu Krisita de fɛ. 13 Ne tun bɛ taama Yahutuw ka diinɛ sira la cogo min na fɔlɔ, aw y'o mɛn. Aw y'a dɔn ko ne tun bɛ tugu Ala ka egilisi nɔfɛ ka a tɔɔrɔ fo ka dama tɛmɛn, walisa ka a tiɲɛ. 14 Ne tun tɛmɛnna ne filaɲɔgɔn Yahutuw caman kan Yahutuw ka diinɛ kow la. Ne dusu bɛɛ tun bɛ an bɛnbaw ka laada fɔlenw na. 15 Nka Ala ye ne ɲɛnatɔmɔ sani ne ka bange, ka ne wele a ka baara kama a ka nɛɛma barika la. 16 A diyara a ye ka a Denkɛ jira ne la walisa ne ka o Kibaru Duman fɔ siya wɛrɛ mɔgɔw ye tuma min na, o yɔrɔnin bɛɛ ne ma mɔgɔ si ɲininka. 17 Minnu kɛra cidenw ye ne ɲɛ, ne ma taa olu sɛgɛrɛ Jerusalɛm, nka ne sinna ka taa Arabi jamana la. O kɔ, ne kɔseginna ka taa Damasi. 18 San saba tɛmɛnnen kɔ, ne taara Jerusalɛm walisa ne ni Piɛrɛ ka ɲɔgɔn dɔn. Ne ye tile tan ni duuru kɛ a fɛ yen. 19 Nka ne ma ciden tɔw si ye, fɔ Matigi balimakɛ Yakuba. 20 Ne b'a fɔ Ala ɲɛ kɔrɔ ko, ne bɛ nin ko minnu sɛbɛn, nkalon tɛ olu la. 21 O kɔ, ne taara Siri ni Silisi jamanaw la. 22 O waati bɛɛ la, Krisita ka egilisi minnu bɛ Jude jamanaw la, olu tun ma ne ye ka ne dɔn. 23 U tun b'a mɛn dɔrɔn ko min tun tugura u nɔfɛ ka u tɔɔrɔ, k'i gɛlɛya ka dannaya tiɲɛ, ko o bɛ o dannaya ko waajuli kɛ sisan. 24 O tuma la u tun bɛ Ala tanu ne ko la.\n1 San tan ni naani tɛmɛnnen kɔ, ne ni Barnabasi kɔseginna Jerusalɛm. Ne taara ni Tite fana ye. 2 Ne taara ka kɛɲɛ ni Ala ka jirali ye ne la. Ne delila ka Kibaru Duman min waajuli kɛ siya wɛrɛ mɔgɔw cɛma, ne y'o bɛɛ jira u ɲɛ mɔgɔw la u dan na, walisa ne ye baara min kɛ ka tɛmɛn, ani ne bɛ baara min kɛ sisan, a kana na sɔrɔ ko ne ye o kɛ fu. 3 Ayiwa, ne taamaɲɔgɔn Tite min ye Grɛki ye, olu ma o wajibiya ka boloko, 4 hali k'a sɔrɔ balima nkalontigɛla dɔw tun b'a fɛ k'a wajibiya o la. Olu tun y'u dogo ka don an cɛma, walisa an ye hɔrɔnya min sɔrɔ Krisita Yesu la, u ka o tiɲɛ ka sɔrɔ ka an bila jɔnya la. 5 An ma u kan minɛ, an ma kolo u ye hali waati kunkurunnin kɔnɔ, walisa Kibaru Duman tiɲɛ ka to aw fɛ. 6 Nka minnu jatera ɲɛ mɔgɔw ye, (tiɲɛ la u tun ye o min ye, o tɛ fɛn ye ne ɲɛ na, sabu Ala tɛ mɔgɔ filɛ a kɔkanna fɛ,) minnu jatera ɲɛ mɔgɔw ye, olu kɔni ma foyi fara ne ka Kibaru Duman fɔlen kan. 7 Nka u yɛrɛw y'a ye ko Ala ye baara kalifa ne ma ko ne ka Kibaru Duman fɔ siya wɛrɛw cɛma, i ko a y'a di Piɛrɛ ma k'a fɔ Yahutuw cɛma cogo min na. 8 K'a masɔrɔ Ala ye Piɛrɛ labɛn ka kɛ Yahutuw ka ciden ye cogo min na, a ye ne labɛn ka kɛ siya wɛrɛw ka ciden ye ten. 9 Yakuba ni Piɛrɛ ni Yuhana minnu tun jatera i ko samasenw, olu y'a ye ko o baara kalifara ne ma Ala ka nɛɛma barika la tuma min na, olu ye u tɛgɛ don ne ni Barnabasi tɛgɛ k'a jira ko an kɛra jɛɲɔgɔnw ye. U sɔnna an ka taa baara kɛ siya wɛrɛ mɔgɔw cɛma, ko olu na taa Yahutuw cɛma. 10 U y'an deli dɔrɔn ko an ka an hakili to dannabaa faantanw la. Ne fana ye ne jija ka o kɛ. 11 Piɛrɛ nalen kɔ Antiose, ne y'a sɔsɔ mɔgɔw bɛɛ ɲɛ na, katuguni a jalaki tun don. 12 Sani mɔgɔ dɔw ka se yen ka bɔ Yakuba yɔrɔ, o y'a sɔrɔ a tun bɛ dumuni kɛ siya wɛrɛ balimaw fɛ. Nka olu sera yen tuma min na, a y'i mabɔ u la, a ma sɔn ka dumuni kɛ u fɛ tun, k'a masɔrɔ a siranna bolokolenw ɲɛ. 13 Balima Yahutu tɔw fana ye a ka filankafoya ɲɔgɔn kɛ, fo Barnabasi yɛrɛ lafilila u ka filankafoya fɛ. 14 Ne y'a ye ko u tun tɛ taama ka tilen ka kɛɲɛ ni Kibaru Duman tiɲɛ ye tuma min na, ne y'a fɔ Piɛrɛ ye u bɛɛ ɲɛ na ko: «E min ye Yahutu ye, ni e bɛ siya wɛrɛ mɔgɔw cogo ta, ka Yahutuw cogo bila, i bɛ se ka siya wɛrɛ mɔgɔw karaba ka Yahutuw cogo ta cogo di?» 15 An kɔni ye Yahutu bangelenw ye, an tɛ siya wɛrɛ mɔgɔw jurumukɛlaw ye. 16 O bɛɛ n'a ta, an y'a dɔn ko mɔgɔ si tɛ jo sɔrɔ Ala ɲɛ kɔrɔ sariya kɛwalew barika la, fɔ Krisita Yesu dannaya barika la. O de kosɔn an fana dara Krisita Yesu la walisa an ka jo sɔrɔ Krisita dannaya barika la, o kana kɛ sariya kɛwalew nɔ ye, k'a masɔrɔ mɔgɔ si tɛ jo sɔrɔ Ala ɲɛ kɔrɔ sariya kɛwalew barika la. 17 Ayiwa, k'an to jo ɲinili la Krisita barika la, ni an yɛrɛw sɔrɔla jurumukɛlaw ye, o kɔrɔ ko Krisita bɛ baara kɛ jurumu ye wa? Ayi dɛrɛ! 18 Nka ne tun ye fɛn minnu tiɲɛ, ni ne ye olu dila ko kura, ne bɛ ne yɛrɛ jira sariya tiɲɛbaa ye. 19 Ne kɔni salen don sariya ta fan fɛ, sariya yɛrɛ fɛ, walisa ne ka ɲɛnamaya Ala ye. 20 Ne ni Krisita gengenna jiri la ɲɔgɔn fɛ. Ne ɲɛnama don, ne yɛrɛ tɛ mɛnɛ, Krisita de bɛ ɲɛnamaya ne kɔnɔ. Ne bɛ ɲɛnamaya min na sisan, ne bɛ taama o la Ala Denkɛ dannaya barika la. Ale de ye ne kanu k'a yɛrɛ di ne kosɔn. 21 Ne tɛ ban Ala ka nɛɛma la, k'a masɔrɔ ni tilennenya bɛ sɔrɔ sariya barika la, Krisita sara fu.\n1 Aw Galasika hakilintanw! Yesu Krisita gengenni jiri la, o ko jirala aw la k'a jɛya, jɔni ye aw malasa? 2 Ne b'a fɛ ka nin dɔrɔn de dɔn aw fɛ: Aw ye Ni Senu sɔrɔ sariya kɛwalew barika la wa, wala Kibaru Duman lamɛnni ni a dannaya barika la? 3 Aw dun kɛra hakilintanw ye ten cogo di? Aw y'a daminɛ Ni Senu barika la, sisan aw b'a fɛ k'a dafa aw yɛrɛw barika la wa? 4 Aw ye koba minnu sɔrɔ, aw ye olu sɔrɔ fu wa? Nka olu tɛ se ka kɛ fu. 5 Ala ye Ni Senu di aw ma ka kabakow kɛ aw cɛma tuma min na, a y'o kɛ aw ka sariya kɛwalew kɛli kosɔn wa, wala Kibaru Duman lamɛnni ni a dannaya kosɔn? 6 O cogo la Kitabu bɛ kuma Ibrahima ko la ko: «A dara Ala ka kuma la, o de jatera a ye tilennenya ye.» 7 O de y'a to aw k'a dɔn ko minnu bɛ dannaya sira kan, olu ye Ibrahima bɔnsɔn sɛbɛw ye. 8 Kitabu kɔnna k'a ye ko Ala na jo di siya tɔw ma dannaya barika la, o de kosɔn a kɔnna k'a Kibaru Duman fɔ Ibrahima ye ko: «Siyaw bɛɛ na duba sɔrɔ e de la.» 9 O de y'a to minnu bɛ dannaya sira kan, olu bɛ duba sɔrɔ i ko dannabaa Ibrahima ye duba sɔrɔ cogo min na. 10 Mɔgɔ minnu bɛɛ bɛ sariya kɛwalew sira kan, olu bɛ danga kɔrɔ, katuguni a sɛbɛnnen bɛ ko: «Mɔgɔ o mɔgɔ tɛ to ka sariya kitabu ko sɛbɛnnenw bɛɛ kɛ, o dangalen bɛ.» 11 Ayiwa a jɛlen don ko mɔgɔ si tɛ jo sɔrɔ Ala ɲɛ kɔrɔ sariya barika la, katuguni a sɛbɛnnen bɛ ko: «Mɔgɔ tilennen na ɲɛnamaya dannaya de barika la.» 12 Sariya kɔni tɛ dannaya ko ye, k'a masɔrɔ a sɛbɛnnen bɛ ko: «Min bɛ sariya ci fɔlenw kɛ, o de na ɲɛnamaya u barika la.» 13 Krisita ye an kunmabɔ sariya ka danga ma. Ale yɛrɛ kɛra danga ye an nɔ na, k'a masɔrɔ a sɛbɛnnen bɛ ko: «Mɔgɔ o mɔgɔ dulonna jiri la, o dangalen bɛ.» 14 O kɛra walisa Ibrahima ye duba min sɔrɔ, o ka lase siyaw bɛɛ ma Yesu Krisita fɛ, walisa Ni Senu min layidu tara , an ka o sɔrɔ dannaya barika la. 15 Balimaw, ne bɛna kuma ka kɛɲɛ ni Hadamadenw ka ko kɛcogo ye. Ni mɔgɔ dɔ bɛ layidu ta k'a sigi koɲuman, mɔgɔ wɛrɛ tɛ se ka o tiɲɛ wala ka fɛn wɛrɛ fara o kan. 16 Ayiwa, Ala tun ye layiduw ta Ibrahima ni a bɔnsɔn ye. Kitabu ma kuma a bɔnsɔn caman ko la, ko «bɔnsɔnw,» nka a kumana a bɔnsɔn kelen ko la, ko «a bɔnsɔn,» o ye Krisita de ye. 17 Ne b'a fɛ ka min fɔ, o filɛ nin ye ko: Ala ye layidu ta k'a sigi koɲuman. Sariya min sigira san kɛmɛ naani ni bisaba o layidu talen kɔ, o tɛ se ka o layidu yɛlɛma ka a ko fɔlen tiɲɛ. 18 K'a masɔrɔ Ala ye ciyɛn min di, ni o tun basigira sariya kan, o tun tɛna kɛ layidu nɔ ye tun, nka Ala y'a di Ibrahima ma ka kɛɲɛ ni a ka layidu ye. 19 O tuma la sariya sigi kun ye mun ye? A sigira layidu talen kɔ, sariya tiɲɛni kow de kosɔn. A tun ka kan ka to yen fo layidu tara Ibrahima bɔnsɔn min ko la, o ka na. O sariya sigira mɛlɛkɛw fɛ, a tɛmɛnna mɔgɔ bolo fɛ. 20 Min bɛ tɛmɛn mɔgɔ bolo fɛ, o tɛ mɔgɔ kelen ka ko ye, k'a sɔrɔ Ala ye kelenpe de ye. 21 Yala sariya bɛ Ala ka layiduw kama wa? Ayi dɛrɛ! Sariya min bɛ se ka ɲɛnamaya di mɔgɔw ma, ni o tun sigira, o tuma la mɔgɔw tun na tilennenya sɔrɔ sariya barika la. 22 Nka Kitabu y'a fɔ ko Hadamadenw bɛɛ bɛ jurumu fanga kɔrɔ, walisa layidu nilifɛn min bɛ sɔrɔ Yesu Krisita dannaya fɛ, o ka di a dannabaaw ma. 23 Sani dannaya waati ka se, an tun bɛ sariya ka mara la, an bilara yen ka o dannaya nata jirali makɔnɔ. 24 O de y'a to sariya kɛra an denmisɛnma bilasirabaa ye ka an lase Krisita ma, walisa an ka jo sɔrɔ Ala ɲɛ kɔrɔ dannaya barika la. 25 Dannaya waati selen, an tɛ denmisɛnma bilasirabaa bolo tun. 26 Aw bɛɛ ye Ala denw ye dannaya de barika la Krisita Yesu la. 27 Aw minnu bɛɛ batisera Krisita la, aw ye Krisita don aw kan na i ko dulɔki. 28 O de kosɔn faranfasi tɛ Yahutuw ni siya tɔw cɛ tun, wala jɔnw ni hɔrɔnw, wala cɛw ni musow, k'a masɔrɔ aw bɛɛ ye kelen ye Krisita Yesu la. 29 Ayiwa ni aw ye Krisita taw ye, aw ye Ibrahima bɔnsɔnw fana ye, ani ciyɛntalaw, ka kɛɲɛ ni Ala ka layidu ye.\n1 Ne ko: Ka ciyɛntala denmisɛnma to, faranfasi si tɛ a ni jɔn cɛ, hali k'a sɔrɔ a ye fɛn bɛɛ kuntigi ye. 2 K'a denmisɛnma to, a bɛ kɔlɔsibaaw ni ko ɲɛnabɔlaw bolo fo ka se a fa ka waati latigɛlen ma. 3 An fana bɛ ten. Ka an to denmisɛnya la, an tun bɛ diɲɛ kow ka jɔnya la. 4 Nka waati dafalen selen, Ala ye a Denkɛ ci ka na. A bangera muso fɛ, a bangera sariya kɔrɔ, 5 walisa a ka sariya kɔrɔ mɔgɔw kunmabɔ walisa an ka don yɔrɔ sɔrɔ Ala denya la. 6 Aw ye Ala denkɛw ye, o de kosɔn Ala ye a Denkɛ Ni ci ka na don an dusukunw na. O Ni bɛ pɛrɛn ko: «Aba, an Fa.» 7 O de y'a to i tɛ jɔn ye tun, fɔ denkɛ. Ayiwa, ni i ye denkɛ ye, i ye ciyɛntala fana ye Ala barika la. 8 Waati tɛmɛnnen na, aw tun tɛ Ala dɔn. Aw tun bɛ minnu ka jɔnya la, olu tɛ batofɛn sɛbɛw ye. 9 Nka sisan, kabini aw ye Ala dɔn, ayi, kabini aw dɔnna Ala fɛ, aw bɛ kɔsegin o ko fu barikantanw ma cogo di? Aw b'a fɛ ka don olu ka jɔnya la ko kura cogo di? 10 Aw bɛ donw ni kalow ni waatiw ni sanw bila! 11 Ne bɛ siran aw ko la ko a kana na sɔrɔ ne ye baara kɛ aw kosɔn fu. 12 Balimaw, ne bɛ aw deli ko aw ka kɛ i ko ne, katuguni ne fana bɛ i ko aw. Aw ma ne tɔɲɔ foyi la. 13 Aw y'a dɔn ko ne taa ko fɔlɔ ka Kibaru Duman fɔ aw ye, o y'a sɔrɔ ne tun man kɛnɛ. 14 Aw ye kɔrɔbɔli sɔrɔ ne ka bana kosɔn, o bɛɛ n'a ta aw ma ne mafiɲɛya wala ka ɲigin ne la, nka aw ye ne minɛ i ko Ala ka mɛlɛkɛ dɔ, wala Krisita Yesu yɛrɛ. 15 Aw nisɔndiyalen tun don ne ko la kosɛbɛ. Nka o nisɔndiya dun bɛ min? K'a masɔrɔ ne ye aw seere ye ko ni a tun bɛ se ka kɛ, aw tun na aw yɛrɛw ɲɛw bɔ ka u di ne ma. 16 Ne ye tiɲɛ fɔ aw ye, o de kosɔn ne kɛra aw jugu ye sisan wa? 17 O mɔgɔw jijalen don aw ko la, nka u ka miiriliw man ɲi. U b'a fɛ ka an ni aw fara ka bɔ ɲɔgɔn na, walisa aw ka jija u ko la. 18 Jijali kɔni ka ɲi ko ɲuman ta fan fɛ, tuma bɛɛ. O kana kɛ ka ne to aw cɛma dɔrɔn. 19 Ne ka denmisɛnw, ne bɛ tin na aw kosɔn ko kura, fo Krisita ka kɛ aw kɔnɔ sɛbɛ la. 20 Ne tun b'a fɛ ka ne yɛrɛ sɔrɔ aw cɛma sisan, walisa ne ka se ka ne kuma cogo yɛlɛma, sabu ne sigalen don aw ko la! 21 A' y'a fɔ ne ye, aw minnu b'a fɛ ka kɛ sariya kɔrɔ, yala aw tɛ sariya kuma lamɛn wa? 22 A sɛbɛnnen bɛ ko denkɛ fila tun bɛ Ibrahima fɛ. Kelen tun ye a ka jɔnmuso den ye, a tɔ kelen tun ye a ka hɔrɔnmuso den ye. 23 Jɔnmuso denkɛ bangera farisogo barika la. Hɔrɔnmuso denkɛ bangera Ala ka layidu barika la. 24 Kɔrɔ wɛrɛ bɛ o ko la: O muso fila ye layidu fila bisigiw ye. Kelen ye Agar ye, o ye Sinayi kulu bisigi ye. A bɛ denw bange jɔnya la. 25 Agar ye Sinayi kulu ye Arabi jamana la. O bɛ kɛɲɛ ni Jerusalɛm sisanlama ye, k'a masɔrɔ a ni a denw bɛ jɔnya la. 26 Nka sanfɛ Jerusalɛm ye hɔrɔnmuso ye, o de ye an bɛɛ ba ye. 27 A sɛbɛnnen bɛ ko: «Muso bangekɛbali, i ka ɲagali! Tin ma e min minɛ, i ɲagalilenba ka kulokanba ci! K'a masɔrɔ muso min tora a dan na, o denw na caya ka tɛmɛn muso cɛtigi ta kan.» 28 Aw kɔni balimaw, aw ye layidudenw ye i ko Isaka. 29 Waati tɛmɛnnen na, den min bangera farisogo cogo la, o tugura Ala Ni ta den nɔfɛ k'a tɔɔrɔ. A bɛ ten halibi. 30 Nka Kitabu bɛ mun fɔ? A ko: «I ka jɔnmuso ni a denkɛ gɛn, k'a masɔrɔ jɔnmuso denkɛ ni hɔrɔnmuso denkɛ tɛna ciyɛn ta ɲɔgɔn fɛ.» 31 O de kosɔn balimaw, an tɛ jɔnmuso denw ye, fɔ hɔrɔnmuso denw.\n1 Krisita ye an tila hɔrɔnya de kama. O de kosɔn aw sinsinnen ka to o hɔrɔnya kan, aw kana aw yɛrɛw bila jɔnya tɔnnajiri kɔrɔ tun. 2 A filɛ, ne Paul b'a fɔ aw ye ko: Ni aw bolokora, Krisita tɛna foyi ɲɛ aw ye tun. 3 Ne bɛ segin a kan tun ko: Mɔgɔ o mɔgɔ bolokora, ne b'a fɔ o tigi ye k'a jɛya ko sariya kow bɛɛ kɛli juru b'a la. 4 Aw minnu bɛ jo ɲini Ala ɲɛ kɔrɔ sariya barika la, aw farala ka bɔ Krisita la, aw binna ka bɔ Ala ka nɛɛma la. 5 An kɔni jigi b'a kan Ni Senu barika la ko an na tilennenya sɔrɔ Ala fɛ. An bɛ o de makɔnɔ ni dannaya ye. 6 K'a masɔrɔ Krisita Yesu la, bolokoli wo, bolokobaliya wo, nafa tɛ o si la. Dannaya min bɛ baara kɛ kanuya barika la, nafa bɛ o de la. 7 Aw tun bɛ boli koɲuman. Jɔni ye aw bali ka boli tiɲɛ sira kan? 8 O miirili ma bɔ aw welebaa Ala la fewu. 9 Buurufunun fɛn dɔɔnin bɛ mugu nɔɔninen bɛɛ funun. 10 O bɛɛ n'a ta, ne jigi dalen bɛ aw kan Matigi la ko aw tɛna sɔn ka miiri ko wɛrɛ la, nka mɔgɔ o mɔgɔ bɛ aw hakili ɲaami, o tigi na tɔɔrɔ dɛ. 11 Balimaw, ne kɔni ta fan fɛ, ni a y'a sɔrɔ ne bɛ bolokoli ko waajuli kɛ tun, mun y'a to tugu bɛ kɛ ne nɔfɛ ka ne tɔɔrɔ halibi? Ni ne tun y'o kɛ, Krisita gengenjiri ko tun tɛna kɛ kunnatiɲɛ ko ye tun. 12 Minnu bɛ tɔɔrɔ lawuli aw cɛma, ne tun b'a fɛ olu ka u yɛrɛw tigɛ pewu! 13 Balimaw, aw kɔni welela hɔrɔnya de kama, nka aw kana o hɔrɔnya kɛ farisogo kow kɛ sababu ye, nka aw ka ɲɔgɔn mago ɲɛ kanuya la. 14 K'a masɔrɔ sariya bɛɛ bɛ dafa ni nin kuma kelen ye ko: «I ka i mɔgɔ ɲɔgɔn kanu i ko i yɛrɛ.» 15 Nka ni aw bɛ ɲɔgɔn cin ka ɲɔgɔn ɲimi, a' ye aw yɛrɛw kɔlɔsi, aw kana ɲɔgɔn ban dun na. 16 Ayiwa, min bɛ ne fɛ k'a fɔ aw ye, o filɛ nin ye ko: A' ye taama Ni Senu barika la. Ni o kɛra, aw tɛna farisogo nege kow kɛ fewu. 17 K'a masɔrɔ ko minnu man di Ni Senu ye, farisogo ɲɛ bɛ bɔ olu fɛ. Ko minnu ka di farisogo ye, Ni Senu tɛ olu fɛ fewu. U bɛ ɲɔgɔn kɛlɛ, walisa aw b'a fɛ ka ko minnu kɛ, aw kana olu kɛ. 18 Nka ni Ni Senu ye aw ɲɛminɛbaa ye, o tuma la aw tɛ sariya kɔrɔ. 19 Farisogo ka kɛwalew jirala, olu filɛ: jatɔya, nɔgɔlenya, kakalaya, 20 boli batoli, subaaya, juguya, sɔsɔli, kɛlɛ, keleya, diminya, bila ɲɔgɔn na kow, farali, kan tilali, 21 koniya, dɔlɔtɔya ni ko kolonya ani olu bɔɲɔgɔnkow. Ne bɛ aw lasɔmi i ko ne tun y'a fɔ aw ye ka ban cogo min na ko minnu bɛ o kow kɛ, olu tɛna don Ala ka masaya la fewu. 22 Nka Ni Senu den ye kanuya ye, ani ɲagali, hɛrɛ, muɲuli, hinɛ, ɲumaya, dannamɔgɔya, 23 sabali, yɛrɛminɛli. Sariya si tɛ o bɔɲɔgɔnkow kɛlɛ! 24 Minnu ye Krisita Yesu taw ye, olu ye farisogo ni a negela kow ni a sagola kow gengen jiri la ka u faga. 25 An ɲɛnama don Ni Senu barika la, o de kosɔn an ka taama Ni Senu barika la. 26 An kana an yɛrɛw bonya, ka don ɲɔgɔn dimin kow la, ka ɲɔgɔn keleya.\n1 Balimaw, ni mɔgɔ dɔ minɛna hakɛma ko kɛli la, aw minnu bɛ Ni Senu sira kan, aw ka o latilen ni majiginlenya ye, ka i yɛrɛ kɔlɔsi, walisa i fana kana kɔrɔbɔ. 2 A' ye ɲɔgɔn dɛmɛ ka ɲɔgɔn ka doniw ta. Aw na Krisita ka sariya dafa ten. 3 Ni mɔgɔ dɔ bɛ miiri ko ale ye fɛn ye, k'a sɔrɔ a tɛ foyi ye, a b'a yɛrɛ lafili. 4 Mɔgɔw bɛɛ kelen-kelen ka u yɛrɛw taama cogo sɛgɛsɛgɛ. O cogo la, ni yɛrɛbonya yɔrɔ bɛ u fɛ, u na o sɔrɔ u yɛrɛw la, mɔgɔ wɛrɛ sen tɛna kɛ o la. 5 K'a masɔrɔ bɛɛ kelen-kelen na a yɛrɛ ka doni ta. 6 Mɔgɔ min bɛ kalan mɔgɔ wɛrɛ fɛ Ala ka kuma la, o tigi ka a karamɔgɔ niyɔrɔ bɔ a bolofɛnw bɛɛ la. 7 Aw kana aw yɛrɛw lafili. Mɔgɔ tɛ yɛlɛ bɔ Ala ma. Mɔgɔ mana fɛn o fɛn dan, a bɛ o de suman tigɛ. 8 Min ye danni kɛ a farisogo ye, o na tolilenya sɔrɔ ka bɔ farisogo la. Min ye danni kɛ Ni Senu ye, o na ɲɛnamaya banbali suman tigɛ ka bɔ Ni Senu fɛ. 9 An kana sɛgɛn ko ɲuman kɛ la, katuguni ni an ma sɛgɛn k'a bila, an na suman tigɛ tuma bɛnnen na. 10 O de kosɔn, ni cogo bɛ an fɛ, an ka ko ɲuman kɛ mɔgɔw bɛɛ ye, janko an balima dannabaaw. 11 A' ye nin sɛbɛnden kunbabaw filɛ. Ne yɛrɛ bolo de ye u sɛbɛn ka u ci aw ma. 12 Minnu b'a fɛ ka u ko diya mɔgɔw ye farikolo ko la, olu b'a fɛ ka aw wajibiya ka boloko. U bɛ o kɛ walisa mɔgɔw kana u tɔɔrɔ Krisita gengenjiri kosɔn. 13 Minnu bolokora, olu yɛrɛw tɛ sariya sira taama. U b'a fɛ aw ka boloko walisa u ka u yɛrɛw bonya ko o taamashyɛn bɛ aw fari la. 14 Ne kɔni tɛna ne yɛrɛ bonya foyi la ni an Matigi Yesu Krisita gengenjiri tɛ. O gengenjiri barika la, diɲɛ salen don ne ta fan fɛ, ne salen don diɲɛ ta fan fɛ. 15 Bolokoli ni bolokobaliya, o si tɛ foyi ye. Ka kɛ dafɛn kura ye, o de bɛ jate. 16 Minnu bɛɛ bɛ nin sira taama, ne b'a fɔ olu ye ko: Ala ka hɛrɛ ni a ka makari ka kɛ olu ni Ala ka Israɛl bɛɛ lajɛlen fɛ. 17 Kabini sisan mɔgɔ si kana ne tɔɔrɔ tun, k'a masɔrɔ Yesu ka taamashyɛnw bɛ ne farikolo la. 18 Balimaw, an Matigi Yesu Krisita ka nɛɛma ka kɛ aw fɛ. Amiina.\nPOR QUE ELE FOI CRUCIFICADO?\nREADING ACTS OF THE APOTLES (KING JAMES VERSION)\nЮхан 3 (United Arab Emirates)\nProvérbios: Saiba A Hora Certa de Falar\nA ORAÇÃO DE UM MENINO\nREADING ACTS OF THE APOSTLES (KING JAMES VERSION)\n2 TIMOTI (PAPUA NEW GUINEA)\nProvérbios: Pense Antes de Falar\n2 TESALONAIKA (PAPUA NEW GUINEA)\nA GRAÇA DE DEUS: JOHN WESLEY\nUMA CONVERSÃO NOTÁVEL\n1 TESALONAIKA (PAPUA NEW GUINEA)\nProvérbios: Não Seja Tolo No Falar\nCRISTÃOS PERSEGUIDOS DA ÁSIA CENTRAL\nJUT (PAPUA NEW GUINEA)\nAUXILIANDO OS NECESSITADOS\nJEMS (PAPUA NEW GUINEA)\nProvérbios: Não Seja Irado\nO que quer dizer a santificação? Oswald J. Smith\nTAITUS (PAPUA NEW GUINEA)\nGALESIA (PAPUA NEW GUINEA)\nProvérbios: Seja sábio\nFILIPAI (PAPUA NEW GUINEA)\nA CRUZ: STEPHEN KAUNG\n2 PITA (PAPUA NEW GUINEA)\nProvérbios: Não ande com os maus\n1 PITA (Papua New Guinea)\nKOLOSI (PAPUA NEW GUINEA)\n1, 2, 3 JON (PAPUA NEW GUINEA)\nA VONTADE DE DEUS NO CORAÇÃO\nJOHN 3 (NEPAL)\nEstudo bíblico: A sabedoria do alto\n1, 2, 3 John (Nepali)\nOBRIGADO PELO SEU EXCELENTE SERVIÇO!\n1, 2, 3 Ýahýa (TURKMENISTAN)\nO PODER LIBERTADOR DE JESUS\nEstudo bíblico: Ó insensatos Gálatas!\nTOBIE, NAJWYŻSZY: Oswald Chambers (Styczeń)\nPAI NOSSO, QUE ESTÁS NOS CÉUS: O SIGNIFICADO\n1, 2, 3 John (Welsh)\nLUKE CHAPTER 15 (SYRIAC)\nJOHN 3 (Shqip)\nGalatians (Pyhä Raamattu)\n1, 2, 3 JOHN (Kekchi)\nJOHN 3 (Breton: Gospels)\nESTUDO BÍBLICO: O Método ou a Maneira da Oração\n1, 2, 3 JOHN (BASQUE)\n1, 2, 3 JOHN (SOMALI)\nPSALM 1 (LITHUANIAN)\nRIOS DO ESPÍRITO\nTOTUL PENTRU GLORIA LUI: Oswald Chambers (IUNIE)\nJOHN 3:16 (UMA)\nScottish Gaelic Bible (Gospel of Mark)\nJOHN 3:16 (MAORI)\nJOHN 3 (ZARMA): NIGER\nJOHN 3 (TAMAJAQ 3): NIGER\nREADING 1 TIMOTHY (KING JAMES VERSION)\nJOHN 3 (BURKINA)\nLUKE CHAPTER 15 (BURKINA)\nLUKE CHAPTER 15 (DIOULA)\nFulfulde (Ajamiya): JOHN 3:16\nESTUDO BÍBLICO: Os Objetos da Oração – A Quem Deve...\nJOHN 3:16 (CHAMORRO)\nIOANNEN (BASQUE: NAVARRO)\nAJUDANDO A DOBRAR A ESQUINA\nPhilippians (WOLOF: SENEGAL)\nESTUDO BÍBLICO: A POSSIBILIDADE DA ORAÇÃO\nO VALOR DA INTERCESSÃO: ANDREW MURRAY\nESTUDO BÍBLICO: A NATUREZA DA ORAÇÃO\nGALATIANS (DARI: AFGHANISTAN)\nA LEI DO PERDÃO (T. E. TENNEY e TOMMY TENNEY)\n1, 2, 3 Yuḥenna (ALGERIA)\nREADING THESSALONIANS (KING JAMES VERSION)


Bambara Editorial Ameriki Fanga Ka Laseliw GUANTANAMO DETAINEE TRANSFERRED TO MOROCCO\nAmeriki jamana cɛsiri len, ko a binan dɔ bɔ Guantanamo Bay kaso la denw jaman la, nin a bɛ Cuba marala, yasa, a kase ka datuku\nJuye kalo tilen 19, Ameriki jamana ka Finitikiw lakaw ka cakɛ da soba, Pentagone, ko Maroc jamana den, Abdul Latif Nasir, nin a bɛ Guatanamo kasola kabini san 2002, bilala kataka Maroc jamana la. Nasir nin a minɛla Afganistan, jalakila Ameriki jamana fɛ, ko a bɛ Taliban dɛmɛ la uka kɛlɛ la, inafo dekili kɛla maraman fin jugu kalani la kola.\nLaseli seben fura dola, Ameriki Finitigiw ka soba, Pentagone ko san 2016, ko uka ladali sɛkɛ sɛkɛli sɛben fura la, ko nafa tɛ Nasir minɛli la tukuni " yasa ka dankari Ameriki jamana ka lakana la" . Ameriki jamana fanga kɔrɔ mun tɛmɛla, tun ma son Guantanamo kaso datukuliman, ani , a kaso la denw yɛlɛmali yɔrɔ wɛrɛ la tun jɔra. Abdul Nasir ye kasola den fɔlɔ ye mun binan bila kataka a fa jamana la kabini jamana ŋɛmɔkɔ, Biden ye fanga ta.\nKunanfonin di baro kɛnɛ dɔ kan, Ameriki jamana ŋɛmɔkɔya soba, White House walima “So Jɛma” ka kuma laseli kɛla, Jen Psaki ko " an ka laŋini ye ka Guantanamo Bay kaso ka datuku". A ko, Nasir bilali kɔfɛ, kasola denw " mɔkɔw 39 wɛrɛ bɛye. ....Olu la, mɔkɔw 10 biseka bila kataka yɔrɔ wɛrɛ la, 17 bɛ anka lada jateminɛli sɛkɛ sɛkɛli konon, 10 seben sardasu ka farakan kulu dɔ konon, ani 2 ŋanguira"\nAmeriki jamana ka kɛnɛma kow ŋanabɔ minisiri soba ka kuma laseli kɛla, Ned Price, ye laseli sebenen do kɛ, mun bɛ , Maroc jamana tanu kasola den, Nasir ka yɛlɛmali kola " Maroc jamana ka ŋɛmaya jɔyɔrɔ Nasir takalila a fa jamana kan, kasɔrɔ , wakati tɛmɛlen, a tun tɛfɛ ka jatikɛ walew kɛlɛke denw dunan munu bɔra, Syrie jamana konron nin keŋŋankan, danse a fɛye, kakan ka jamanaw tɔw dusukun laminan ka uka faso jamana denw munu takamara kataka jatikɛ walew tonw dɛmɛ uka balahula"\nA ŋinigalen nin mɔkɔw tan munu nin lada sɛkɛ sɛkɛli sɛben fura ye u yamariya yɛlɛmali kan, biseka ka kɛ wakatimi munan, Jamana ka ŋɛmaya soba, So Jɛma, laseli kela, Psaki ko " An Tiseka ka jaabili di o kan. Inafɔ aw ba don, kɛ cokoya den balla... an bika sira bɛ jateminɛ yasa kaseka farati kononla kasola denw nunu bɛ la yɛlɛma yɔrɔ wɛrɛ la, ka sɔrɔ ka Guantanamo Bay datuku"


Wikipedia ye ansiklopedi sarabɔbali ye aw bɛɛ jɔyɔrɔ bɛ min dilanni na. Walasa k'o waleya, an bɛɛ ka sɛbɛni k'a la. Sisan ɲɛ 430 bɛ Bamanankan Wikipedia kɔnɔ. Aw ni ce yɛrɛ-ko kɛko ɲuman na! Aw bɛsɛ ka Faransikan walima kan wɛrɛ bayɛlɛma kata bamanankan na! Wikipedia: Bamanankan sigini bɛ katimu duguma k'aw dɛmɛ aka baara la. Ka kunnafoni wɛrɛw sɔrɔ, faransikan Wikipedia lajɛ. Ka fara bamanankan daɲɛ 1000 bɛ Wiktionnaire kɔnɔ!


Kirinni bɛ bala ka kɛ, a ka ca a la a tɛ mɛn, mɔgɔ tɛ bɔ a yɛrɛ kalama waati min walima a hakili ɲagaminen don, tuma dɔw la a bɛ kɛ ni sɛrɛkɛsɛrɛkɛli ye.\nKirikarali bɛ se ka sɔrɔ fariganba fɛ, farilaji dɔgɔya, sumayabana, bagamafɛnw walima sababu wɛrɛw fɛ. Kirikarali min bɛ tɛmɛ siɲɛ kelen kan, o bɛ wele kunsɛmɛnabana, aw sɛbɛn ɲɛ Binnibana (kirinni) lajɛ. Ni nin kirikarali sababu jugu ninnu si tɛ, kirikakarali gansan tɛ se ka kɛ bana ye (hali ni o ye a sɔrɔ a tigi yeɲɛna bɛ mɔgɔ siran). Ni mɔgɔ bɛ seri ka bin tuma bɛɛ, aw ye taa a jira kɛnɛyabaarakɛla dɔ la.\nNi mɔgɔ serila ka bin, aw bɛ fɛn bɛɛ mabɔ a la walasa a kana a yɛrɛ bana. Aw bɛ a yɛlɛma a kɛrɛ kan walasa ni a bɛ fɔɔnɔ, a kana kirin a la. Aw kana serikabintɔ minɛ ka a laada walima ka a lajɛ ka a nɛn minɛ.\nMɔgɔ min serila ka bin farilaji dɔgɔya fɛ, aw bɛ taa ni o tigi ye dɔgɔtɔrɔso la. Ni a ɲɛmatigɛra, aw bɛ jimafɛnw di a ma. Aw ye sɛbɛn ɲɛ Kɛnɛyaji lajɛ.\nNi kanjabana ye mɔgɔ ja, aw bɛ taa ni a ye dɔgɔtɔrɔso la. Walasa aw ka kunnafoni caman dɔn kanjabana kan, aw ye sɛbɛn ɲɛ Kanjabana ni kunsɛmɛnabana lajɛ.\nNi sumayabana ye mɔgɔ ja, aw bɛ taa ni a ye dɔgɔtɔrɔso la. Aw bɛ jazepamu, diazepam di a tigi ma sani aw ka se dɔgɔtɔrɔso la (aw ye sɛbɛn ɲɛ Jazepamu, Diazépam lajɛ). Aw bɛ a furakɛ ni sumayafuraw ye (aw ye gafe ɲɛ Sumayafuraw lajɛ).\nNi mɔgɔ jara ka tɛmɛ miniti 15 kan, aw bɛ jazepamu jilama kɛ a banakɔtaayɔrɔ fɛ ni pikirikɛlan biɲɛntan ye. Aw ye fura dita hakɛ lajɛ sɛbɛn ɲɛ Jazepamu, Diazépam la.\nMɔgɔw bɛ se ka fili ka nɛgɛtigɛbana jali kɛ binnibana yɛrɛ ye. A tigi dagalakaw bɛ sigi ɲɔgɔn kan ka gɛrɛntɛ (Dagalaka sɔgɔ). A kɔ bɛ bala ka kuru. Walasa ka aw kalan nɛgɛtigɛbana taamasiɲɛ fɔlɔw jateminɛcogo la, aw ye sɛbɛn ɲɛ A taamasiɲɛw lajɛ.\nJali kɔfɛ, a tigi hakili bɛ se ka ɲagami walima a bɛ kɛ i n’a fɔ sunɔgɔ bɛ a la. Aw bɛ a dɛmɛ a ka lafiya sɔrɔ.


Ɛntɛrinɛti kalanni diɲɛ ntolatanba san 2010 hukumu kɔnɔ | FASOKAN\nƐntɛrinɛti kalanni diɲɛ ntolatanba san 2010 hukumu kɔnɔ\nPublié le 9 juin 2010 par fasokan\nKoba in don surunyana. Diɲɛ ntolatanba, min ye kɛrɛnkɛrɛnnen ye Farafinna bolo nin sen in k’a sababu kɛ nin y’a siɲɛ fɔlɔ ye a ka kɛ Farafinna dugukolo kan.\nHalisa An ma kɛ Hakilitigi ye mɔgɔw b’a fɛ, diɲɛ ntolatanba in hukumu kɔnɔ, ka Ɛntɛrinɛti kalan kɛ sibɛrikafew kɔnɔ bamakɔ ani a laminiw na, Mali la walasa k’a jira demiɛnw na ko Ɛntɛrinɛti bɛ ko wɛrɛw ɲɛ batakici ni ɲinini kɔfɛ.\nAn bɛ demisɛnw kalan tiwitɛri kumaɲɔgɔnya teliya la, n’o b’a to, kunnafoni bɛ se ka di kow kan u kɛwaati yɛrɛ la Ɛntɛrinɛti kan diɲɛn fan bɛɛ, bulɔguw dilanni n’u labaloli, fotow ni widow kɛli ni yɔrɔjanfototalanw ni telefɔni yaalata kameramaw ye.\nNin kalan in, ntolatan hukumu kɔnɔ, o ni laɲagalibaw mankan ɲagaminnen ɲɔgɔn na sibɛriw kɔnɔ, o bɛ na kɛ nisɔndiyakoba ani ka mɔgɔw laɲɛnajɛ, minnu bɛ k’an lajɛ.\nMɔgɔ si tɛ fɛ ka nin koba in jɛ, labɛnw sabatira a lajɛliko la teleko ni arajoko sira fɛ, nka o t’a ɲɛ. Dɔw bolo degunnen don kosɛbɛ burow kɔnɔ ani Ɛntɛrinɛti kan. U tɛ tele lajɛli walima arajo lamɛni masɔrɔ. O la, u k’u tugu dɔrɔn http://malifoot.wordpresse.com, @fasokan, @toujourspassage, @malifoot, @sageserpent na walasa ka ntolatan kunnafoniw sɔrɔ ntolatanw waati la.\nHalisa An ma kɛ Hakili ye mɔgɔw bɛ dugaw don ka ɲɛsin ntolatanba ɲumankɛli ma ekipu bɛɛ fɛ ani jama bɛɛ fɛ.


Setigi-yɛlɛma: 'dòn Kɛra setigiw la k'u Yiba-yiba tugun\nMali kùnnasigi-fanga setigi-yɛlɛma dɔ Waleyara jumadon 2016 sàn kalo 01 tle 15. Dɔ Fàrala setigida (minisiriso) kan nin 'sèn in na. Sani yɛlɛmani in ka Kɛ, setigi (minisiri) 31 tùn bɛ kùnnasigi-fanga 'kɔnɔ. Nka setigida kelen min Fàrala kɔrɔlenw kan o Nàn'a Kɛ setigida 32 ye o n'o setigi kura.\nSetigi naani de ye kùnkolo kura ye Modibo Keyita ka fanga kura mɔgɔ nalenw na. Setigi sàba Sènbɔra fanga la ka kuraman ninnu na sàba tɔ Blà olu nɔ na. Setigi tɔ kɔrɔ minnu tùn bɛ yen olu bɛɛ Tora fanga 'kɔnɔ n'o dɔw Tora u ka setigida kɔrɔ ‘kùn na k'a sɔrɔ kelen-kelen Bɔra u ka setigida kɔrɔ la ka Taa setigida wɛrɛ la.\nKùnnasigi-fanga tɛmɛnen na, setigi musoman tùn ye muso duuru ye. Nka nin 'sèn in ta ye setigimuso wɔɔrɔ ye. O bɛ ba dònni Da kɛnɛ kan musow ka ko la, bari kɛlɛ min bɛ 'sèn na bì o ye muso kotigiyali koɲɛw ye jyɛn 'kɔnɔ.\nAn y'a Jìgi Modibo Keyita n'a ka jama ka Se bolodaliw 'kɔrɔ ka Лɛ.\nBlàdon : 2016-01-15 Yɛlɛmako laban : 2016-12-07\nFogo yeko: 1147067 - Bì: 351 - Kalo in: 8657 - Лinan: 68270.\nFura Yeko: 1317 - Bì: 1 - Kalo in: 10 - Лinan: 63.


Hadamaden josiraw dantig[.kan\nBambara version of the "Universal Declaration of Human Rights" from http://www.unhchr.ch/udhr/lang/bra.htm, in text form. Presented as a demonstration on the Bisharat! site. Return to demos page.\nVersion Bambara de la "Déclaration universelle des droits de l'homme" de http://www.unhchr.ch/udhr/lang/bra.htm ,en forme de texte . Présentée comme démonstration au site de Bisharat!. Retourner à la page des demos.\nSource: Diffusion Multilingue des Droits de l'Homme\nHadamaden josiraw dantigɛkan, 1948\nK’a d’a kan ko dine hɔrɔnɲa ni tilennenɲa ni lafiya sintin ye hadamaden bɛɛ danbe dɔnni n’u josiraw danmakɛɲneni ye,\nK’a d’a kan ko hadamaden josiraw n’u kɔnni kɛra dannajuguya caman sababu ye minnu bɛ maaya ɲugun, ani ko hadamaden haju bɛɛ la gɛlɛnman ye de ka diɲe kura dabali min den si tɛ bali k’a hakilila fɔ nink’a dannasira batu, min den bɛɛ tangalen bɛ bagabagali ni ɲani ma,\nK’a d’a kan ko a tɛ ɲɛ fo hadamaden josiraw ka lakana sariyabatufanga de fe yaasa muruti kana kɛ mɔgɔ ma jagoya ye tɔɲɔn ni degun kanma,\nK’a d’a kan ko kanu jiidili ka kan ka kɔkɔrɔdon kabilaw ni ɲɔgɔn cɛ,\nK’a d’a kan ko Diɲe kabilatɔn y’a ɲaniya dantigɛ kokura, kabilaw Bɛnkansɛbɛn kɔnɔ, ko ale sirilen bɛ hadamaden josira bɛrɛw la, hadamaden danbe n’a kiimɛ na, cɛ ni muso josiraw kɛɲɛni na, ani ko a b’a cɛsire maaya ka taa ɲe, diɲɛnatigɛ ka nɔgɔya hɔrɔnɲa jiidilen kɔnɔ,\nK’a d’a kan ko tɔndenjamana bɛɛ y’a kandi ko a bɛ fara Kabilatɔn kan ka hadamaden josiraw n’a ka hɔrɔnɲa bɛrɛ lakana ani k’u waleya diɲe bɛɛ kɔnɔ,\nK’a d’a kan ko fɔlen tɛ se ka tiimɛ a ɲɛ ma ni bɛn ma kɛ josiraw ni hɔrɔnɲa faamucogo kan,\nTɔn ɲɛjama y’a kanbɔ\nHadamaden josiraw dantigɛkan in ka kɛ diɲɛ fasojama n’a kabila bɛɛ kuntilenna ye, yaasa a ka basigi mɔgɔ kelen-kelen bɛɛ hakili la, ani maaya labɛnbolo bɛɛ kɔnɔ, u k’u cɛsiri kalan ni ladamuni fɛ ka josira ni hɔrɔɲasira ninnu batuli jiidi, ka fɛɛrɛ tigɛ faso kɔnɔ n’a kɔn kan ka sira ninnu jateli n’u waleyali nɛmɛnɛmɛ tiimɛ diɲɛ bɛɛ, tɔndenjamanaw yɛrɛ kɔnɔmɔgɔw fɛ, ani u ka marajamanw kɔnɔmɔgɔw fɛ.\nSariyasen fɔlɔ :\nHadamaden bɛɛ danmakɛɲɛnen bɛ bange, danbe ni josira la. Hakili ni taasi b’u bɛɛ la, wa u ka kan ka badenɲasira de waleya u ni ɲɔgɔn cɛ.\nSariyasen 2n :\nBɛɛ ka kan josira ni hɔrɔnɲasira dantigɛlen ninnu bɛɛ la, wolomali fan si t’a la, janko siyawoloma, fari jɛya n’a finɲa, cɛya ni musoya, kan, diinɛ, politikisira ni miirisira jan o jan, fasowoloma ni sɛrɛwoloma, sɔrɔ ni bonda ni jɔyɔrɔwoloma fan o fan.\nWa mɔgɔ tɛ minɛ i bɔyɔrɔ ma, o dabolo mana kɛ fɛn o fɛn ye politiki ni sariya la ani diɲɛ kɔnɔ: o ka kɛ jamana wali dugukolo yɛrɛmahɔrɔn ye, wali kalifafen, wali maralen, wali dankari bɛ min ka setigiya la,\nSariyasen 3n :\nHadamaden bɛɛ ka kan ni kisi ni tanga ni hɔrɔɲa ye.\nSariyasen 4n :\nMɔgɔ si tɛ kɛ jɔn ye, wali bolokɔnɔmɔgɔ. Jɔnɲa ni jɔnjago jan o jan kɔnnen don.\nSariyasen 5n :\nMɔgɔ si ni man kan ka ɲangata ; dannajuguya ɲangini wali danbelakari ɲagagini man kan ka da i kan.\nSariyasen 6n :\nMɔgɔ bɛɛ ka kan ni jateli ye sariya fɛ yɔrɔ bɛɛ.\nSariyasen 7n :\nBɛɛ ka kan sariya la, bɛɛ ka kan ni lakanani ye sariya fɛ. Bɛɛ ka kan ka kisi fisamanciyawalew ma minnu bɛ dankari kɛ Dantigɛkan in na, ani mɔgɔlaɲiniwale fɛn o fɛn bɛ na n’o ɲɔgɔn fisamanciya ye.\nSariyasen 8n :\nBɛɛ jo don k’i siri jamana sariyabolo ɲumanw na k’i josira bɛrɛw dankariwlew kɛlɛ, i josira minnu sɛmɛntiyalen bɛ jamana Sariyabaju fɛ.\nSariyasen 9n :\nBin man kan ka kɛ mɔgɔ si kan k’i minɛ, k’i datugu, wali k’i gɛn dugu la.\nSariyasen 10n :\nBɛɛ jo bɛ k’i fɛla da kɛnɛ kan kiirida tilennen bagabagabali kɔrɔ, a ka jo ni jalaki bɔ ɲɔgɔn na n’a ma kɛ ni mɔgɔlawoloma ye.\nSariyasen 11n :\n1. Ko mana da mɔgɔ la, i tɛ minɛ sɔntigi ye fo kiiri k’i jalaki bange kɛnɛ kan i lapasalisira bɛɛ tiimɛnen kɔ.\n2. Mɔgɔ te ɲangi k’a da kɛwale wali fili kan kɛwaati y’a sɔrɔ si tɛ jamana kɔnɔ wali jamanaw ni ɲɔgɔn cɛ min b’o jate ko jugu ye. Wa ɲangili fana te da i kan ka tɛmɛn min tun bɛ sen na kan ko jugu kɛtuma na.\nSariyasen 12n :\nBin tɛ se ka kɛ mɔgɔ kan ka don i gundo la, i ka dukɔnɔkow la, i siso kɔnɔ an’i ka gundosɛbɛnw na, wali ka dankari kɛ i tɔgɔ ni danbe la. Sariya ka kan ka bɛɛ tanga o binkanni ni dankari sugu ma.\nSariyasen 13n :\n1. Bɛɛ ka kan ni taa-ninka-segin ye i fɛrɛ ma, ani i sigiyɔrɔ sugandili jamana kɔnɔ.\n2. Mɔgɔ tɛ bali ka bɔ i ka jamana wali jamana wɛrɛ kono, ka tila ka segin i ka jamana kɔnɔ.\nSariyasen 14n :\n1. Bɛɛ jo don ka bɔ mafiɲɛya kɔrɔ ka taga i kun kalifa yɔrɔ wɛrɛ, wa o jamana wɛrɛ man kan k’i jɛ kalifayɔrɔ la.\n2. I man kan n’o josira ye n’i nɔminɛkun ye ko jugu kɛli de ye jaati forobasariya la walima kɛwale minnu bɛ Kabilatɔn kuntilenna n’a daliluw sɔsɔ.\nSariyasen 15n :\n1.Mɔgɔ bɛɛ ka kan ni kabilaya ye.\n2. Bin tɛ kɛ mɔgɔ si kan k’i jɛ kabilaya la, wali k’i bali ka kabilaya falen.\nSariyasen 16n :\n1.Cɛ ni muso si mana se furu ye, siyako t’o la, kabilako t’o la, diinɛko t’o la, u ka kan ni furu ni denbaya ye. U danma ka kan josira la furu dontuma n’a kuntagala kɔnɔ ani a sali kɛnɛ kan.\n2.Furu tɛ se ka siri ni cɛ ni muso ma diɲɛ n’a ye faasi.\nSariyasen 17n :\n1.I kelen na o, jɛ kɔnɔ o, mɔgɔ bɛɛ ka kan ni tɔgɔlafɛntigiya ye.\n2. Bin tɛ se ka kɛ mɔgɔ kan k’i tɔgɔlafɛn minɛ i la.\nSariyasen 18n :\nBɛɛ b’i yɛrɛ ye miirisira ni taasi ni diinɛko la; o jo b’i yamaruya ka diinɛ n’i dannako falen, ani k’u waleya i kelen na wali i n’i jenɔgɔnw, kɛnɛ kan wali dunduguma na, kalan ni matarafali ni batu sen fɛ.\nSariyasen 19n :\nBɛɛ sago bɛ i miiriya la, ani i kakilila jirali; o la i tɛ bagabaga k’a da i miiriya kan, wa i jo bɛ ka miiriya ni kibaruyaw ɲini ani k’u gansi fo jamana fo jamana, jɛnsɛnnifɛɛrɛ sugu bɛɛ la.\nSariyasen 20n :\n1. Bɛɛ sago bɛ ka jɛ dilan, ka ɲɔgɔɲew kɛ.\n2. Mɔgɔ tɛ jagoya ka don jɛ la.\nSariyasen 21n :\n1. Bɛɛ ka kan in jɔyɔrɔ ye i faso koɲɛw ɲɛkun na, i yɛrɛkun wali i dungɔlamɔgɔ sugandilen fɛ.\n2. Bɛɛ ka kan ni jɔyɔrɔ ye, ɲɛnawoloma t’a la, i ka jamana forobabaaraw la.\n3. Jamana dungɔ de ye forobafanga daga; a dungɔ ka kan ka jira kalada jɛlenw sen fɛ, bɛɛ ka kan forobakalada minnu na, gundo la wali o ɲɔgɔnna siraw la minnu bɛ sagolasugandili tiimɛ.\nSariyasen 22n :\nBɛɛ ye maaya den ye minkɛ, bɛɛ ka kan ni ɲɛsuma ye maaya kɔnɔ ; jamana ka magan ni jamanaw cɛ ɲɔgɔndɛmɛn ka kan ka kɛ sababu ye, jamana sariya n’a seko hukumu kɔnɔ, ka bɛɛ josira tiimɛ sɔrɔ ni diɲɛnatigɛ ni faamuya siratigɛ la, danbe ni mɔgɔ bɛrɛya yiriwali tɛ taa o minnu kɔ.\nSariyasen 23n :\n1. Mɔgɔ bɛɛ ka kan ni baara ye, baaracogo ɲuman in baara nafaman; bɛɛ ka kan ka tanga baarantaɲa ma.\n2. Baaraw mana kɛɲɛ, saraw ka kan ka kɛɲɛ ; mɔgɔ ma bɔ mɔgɔ la, bɛɛ ka kan o la.\n3. Mɔgɔ o mɔgɔ n’i bɛ baara la, i ka kan ni sara sɛbɛ ye min bɛ i n’i ka denbaya sutura hadamadeɲa na, ani maaya lakanasira tɔ fɛn o fɛn n’a kun bɛ.\n4. Bɛɛ jo bɛ ka mɔgɔ wɛrɛw fara i kan ka kaaratɔnw dilan, wali ka don baaratɔnw na, yaasa k’i nafasiraw makara.\nBɛɛ ka kan i lafiɲɛ ni ɲɛnajɛ ye, ani baarawaati dannen hakɛ la, ani waati ni waati sɛgɛnnabɔ min tɛ sara la.\nSariyasen 25n :\n1. Mɔgɔ bɛɛ ka kan ni sɔrɔ ye diɲɛnatigɛ la min bɛ kɛnɛya ni hɛɛrɛ sabati i n’i ka denbaya ye, i ko balo, fɛɛrɛbɔ, siso, furakɛli, ani maaya dɛmɛnsira gɛlɛnw; i ka kan ni dɛmɛn ye baarantaɲa ni bana ni dɛsɛ ni firiya ni kɔrɔ kɔnɔ, o n’a ɲɔgɔnna baanmako mana kɛ sababu ye k’i ka diɲɛnatigɛ sɔrɔsiraw tiɲe.\n2.Bange ni deɲa ka kan ni dɛmɛn ni ladonni kɛrɛnkɛrɛnnen ye. Den o den, a kɛra furu den ye o, a ma kɛ furu den ye o, bɛɛ ka kan lakanacogo kelen na maaya kɔnɔ.\nSariyasen 26n :\n1. Mɔgɔ bɛɛ ka kan ni kalan ye. Sara man kan ka bɔ kalan na, kalanbaju kɔni na fiyew. Kalanbaju ye bɛɛ ma wajibi ye. Fɛɛrɛkalan ni baarakalan ka kan ka forobaya; kalandakunba ka kan ka labila bɛɛ ye, fisamanciya t’a la, mɔgɔ o mɔgɔ n’i y’a sarati dafa.\n2. Ladamuni ka kan ka ɲesin mɔgɔ bɛrɛya yiriwali ma, hadamaden josiraw matarafali ni hɔrɔɲa bajuw sinsinni . A ka kan ka faamuya ni sabali ni teriya ɲɔgɔya kabilaw ni sibolow ni diinɛkulu bɛɛ ni ɲɔgɔn cɛ, ani ka Diɲɛ kabilatɔn ka lafiya basigiwalew yiriwa.\n3.Bangebagaw fɔlɔ de sago bɛ u denw ladamucogo sugandili la.\nSariyasen 27n :\n1. A bɛ bɛɛ sago la k’i nindon jama ka faamuyasiraw la, ka bɔ masiriw nunma, k’i nindon dɔnniya yiriwawalew la ani ka bɔ a hɛɛrɛ nunma.\n2. Bɛɛ tɔgɔ n’i ka nafa ka kan ka lakana i ka dɔnko ni sɛbɛnko ni masiriko baara kɛlenw na.\nSariyasen 28n :\nBɛɛ jo bɛ k’a ɲini labɛn ka kɛ maaya la ani jamanaw cɛ la, min b’a to josira ni hɔrɔnɲa baju minnu dantigɛlen filɛ Dantigɛkan in kɔnɔ, olu ka sira sɔrɔ a ɲɛ ma.\nSariyasen 29n :\n1. I ka hadamadenɲa yiriwali sirilen be maaya jɛkulu min na, o ka ci b’i kan.\n2. Dan si tɛ josira taama ni hɔrɔnɲa tɔnɔbɔ la, fo sariya ka dan sigilen minnu kun ye ka tɔw josiraw ni hɔrɔɲasiraw gasi sigi, ani tilennenɲa ni basigi ni jama ka hɛɛrɛ tɛe taga wajibi minnu kɔ sariyafanga kɔnɔ ka olu tiimɛ.\n3. O jow ni hɔrɔnɲasira ninnu tɛ boli cogo si la min be Kabilatɔn kuntilennaw n’a daliluw kota.\nSariyasen 30n :\nJɔyɔrɔ fɛn o fɛn dantigɛlen ye nin Dantigɛkan in kɔnɔ, Fanga wali jɛkulu wali mɔgɔ kelen sijo tɛ k’o minɛ yamaruya ye ka sira taama, wali ka walekɛ, min kun ye hadamaden josira ni hɔrɔnɲasira jiralen ninnu tiɲɛni ye.


Mɔgɔ caman bɛ yen, kɔnɔdimi ni fɔɔnɔ bɛ to ka olu minɛ, kɛrɛnkɛrɛnnenya la denmisɛnniw. Tuma dɔw la, sababu yɛrɛ tɛ sɔrɔ a la. A bɛ se ka kɛ kɔnɔdimi misɛnni ye, kɔnɔnugutigɛ walima farigan. A ka ca a la fɔɔnɔ misɛnni ninnu tɛ kojugu ye, wa u bɛ ban u yɛrɛ ma.\nFɔɔnɔ bɛ se ka kɛ bana caman taamasiɲɛ ye, o bana dɔw ka jugu, dɔw man jugu, o la a ka fisa, aw ka banabagatɔ lajɛ ka ɲɛ. Tuma dɔw fɔɔnɔ bɛ sɔrɔ gɛlɛya dɔw fɛ minnu bɛ furu ni nugu la, i n’a fɔ banamisɛnniw (aw ye kɔnɔboli yɔrɔ lajɛ gafe ɲɛ Kɔnɔboli ni tɔgɔtɔgɔni la), dumuni tiɲɛnenw (gafe ɲɛ Ji ni dumuniw lakanacogow), walima kɔnɔdimi gɛlɛn cunnen (misali la, bɛlɛnin walima fɛn dɔ kɛlen ka nugu geren, gafe ɲɛ Dimi gɛlɛn juguman kɔnɔna na). Ani fana bana suguya o suguya ni a farigan ni a dimi ka bon, o bɛ se ka na ni fɔɔnɔ ye kɛrɛnkɛrɛnnenya la sumayabana (gafe ɲɛ Sumayabana), sayi (gafe ɲɛ Biɲɛdimi), kannabagani (gafe ɲɛ Nkɔɔnɔdimi), tulodimi (gafe ɲɛ Tulolabanaw), kanjabana (gafe ɲɛ Kanjabana ni kunsɛmɛnabana), sugunɛbaralabana (gafe ɲɛ Ɲɛgɛnɛsiralabana minnu tɛ sɔrɔ cɛ ni musoya fɛ; ni u tɛ yɛlɛma mɔgɔ fɛ), kunakunadimi (gafe ɲɛ Kunankunandimi) walima kumabin (gafe ɲɛ Kungolodimi ni kumabin).\nFɔɔnɔ faratimayɔrɔba ye farilajidɛsɛ ye, sango ni a bɛ den fitini na ka kɔnɔboli fara a kan.\nNi aw ye farati taamasiɲɛw ye dɔrɔn, aw bɛ dɔgɔtɔrɔ kunnafoni joona joona\nNi farilajidɛsɛ bɛka juguya, ni aw tɛ se ka a kunbɛn (sɛbɛn ɲɛ Mɔgɔ ka kan ka dɔgɔtɔrɔ hakilina ɲini waati min na);\nFɔɔnɔ juguman min tɛmɛna lɛri 24 kan;\nFɔɔnɔ jugumanba, kɛrɛnkɛrɛnnenya la ni a ɲɛ ye ɲuguji, sikɔlɔma ye, walima ni a kasa bɛ i n’a fɔ banakɔtaa kasa (o ye kɔnɔja taamasiɲɛ ye, gafe ɲɛ Gɛlɛyaw taamasiɲɛ);\nTuma bɛɛ, dimi nugu la, kɛrɛnkɛrɛnnenya la ni banabagatɔ tɛ banakɔtaa sɔrɔ walima;\nNi aw ye aw tulo da a kɔnɔbaara la, aw tɛ kɔnɔ mangan mɛn. Aw ye kɔnɔdimi lajɛ: kɔnɔja (gafe ɲɛ Kɔnɔmagaya) ani bɛlɛnin (gafe ɲɛ Bɛlɛni ni kɔnɔnafɛnw foroko cili (farali) na).\nJolifɔɔnɔ (furudimi gafe ɲɛ Furudimi, nsɔnkunna ani dumuni yɛlɛmabaliya, biɲɛdimi, gafe ɲɛ Biɲɛdimi).\nAw kana dumuni girimanw dun fɔɔnɔ waati la.\nAw ye jimafɛn wɔlɔkɔlenw min dɔɔni dɔɔni, tuma dɔw, o bɛ fɔɔnɔ jɔ.\nO bɛɛ la ni fɔɔnɔ ma jɔ, aw bɛ fɔɔnɔfura ta i n’a fɔ porometazini (prométhazine) (gafe ɲɛ Porometazini, prométhazine) walima difenidaramini (diphénhydramine, gafe ɲɛ Difenidaramini, diphénhydramine). Nka aw kana nin fura ninnu di denmisɛnniw ma minnnu si tɛ san 2 bɔ.\nNin fura ninnu caman ye furakisɛ, furajima, pikiri ani fura magaman ye minnu bɛ don banakɔtaayɔrɔ fɛ. Furakisɛ walima furajima fana bɛ se ka kɛ banakɔtaayɔrɔ fɛ. Aw bɛ furakisɛ tereke ji dɔɔni na, ka a kɛ pikirikɛlan kɔnɔ biɲɛ tɛ min na.\nNi aw bɛ fura kunu, aw bɛ a ta ni ji dɔɔni ye, aw kana fɛn wɛrɛ foyi dun o yɔrɔnin na fo miniti 5. Aw kana fura ninnu ta ka tɛmɛ u tata hakɛ kofɔlen kan. Aw kana fura takofilanan kɛ fo farilajidɛsɛ ka nɔgɔya, banabagatɔ ka sugunɛkɛ daminɛ. Fɔɔnɔ ni kɔnɔboli ka jugu banabagatɔ ma se ka fura kunu walima ni a ma se ka don a banakɔtaayɔrɔ fɛ, aw bɛ fɔɔnɔjɔfura in dɔlakelen pikiri kɛ banabagatɔ la. Porometazini ka fisa kosɛbɛ. Aw ye aw janto; a tata hakɛ kana caya.\nFɔɔnɔ suguya o suguya, ni a ma jɔ a jɔtuma na fura talen kɔfɛ, aw ka kan ka taa dɔgɔtɔrɔso la.